LTdL 2022: Kemenangan peringkat kedua Molano dibatalkan

SHAH ALAM: Kemenangan pelumba UAE Team Emirates, Juan Sebastian Molano pada peringkat kedua Le Tour de Langkawi (LTdL) 2022 dari Kuala Klawang ke Raub semalam dibatalkan.

Menurut kenyataan dalam laman Twitter rasmi LTdL, gelaran pelumba Colombia itu ditarik balik susulan didapati melakukan kesalahan pecutan yang ‘tidak teratur’ ketika menghampiri 300 meter garisan penamat di Dataran Raub, Pahang, semalam.

Keputusan itu sekali gus menyaksikan juara peringkat kedua meliputi jarak 178.9 kilometer itu menjadi milik pelumba ARA Pro Racing Sunshine Coast, Craig Wiggins sementara Gleb Syritsa (Astana Qazaqstan Team) di tempat kedua manakala Jakub Mareczko (Alpecin-Deceuninck) tempat ketiga.

“Juan Sebastian Molano dibatalkan kemenangan kerana melakukan pecutan yang tidak mengikut laluan sepatutnya.

“Pemenang Peringkat 2 ialah Craig Wiggins dari Australia (ARA Sunshine Coast),” menurut kenyataan itu.

Molano jatuh ke kedudukan ke-109 bagi perlumbaan peringkat kedua bersama-sama kumpulan pelumba terakhir yang tiba di garisan penamat.

Namun, pelumba berusia 27 tahun itu dibenarkan meneruskan perlumbaan seperti biasa selepas namanya turut berada dalam senarai perlumbaan peringkat ketiga dari Putrajaya ke Genting Highlands, hari ini. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


‘Member tu kaki katik, nak kejar pon kena gelak’ – Pembaca meter TNB ikuti kursus kendali anjing

CYBERJAYA: Mungkin ramai yang tidak tahu pembaca meter Tenaga Nasional Berhad (TNB) perlu mengikuti kursus pengendalian anjing.

Kursus ini sebenarnya untuk memudahkan mereka mengambil bacaan meter di kawasan perumahan yang membela haiwan peliharaan tersebut.

Menerusi perkongsian video Twitter Faiz Fayeshz, melihatkan pembaca meter membawa motor sambil dikejar oleh anjing yang dikawal oleh petugas kursus.

“Baru tahu pembaca meter TNB ada training kursus pengendalian anjing, rasanya rider Grabfood dengan Foodpanda pon kena buat macam ni,” tulisnya.

Dalam video tersebut terdapat dua jenis anjing yang digunakan iaitu jenis Corgi serta German Shepherd.

Menjengah di ruangan komen, rata-rata netizen memuji kecomelan anjing jenis Corgi yang digunakanan dalam kursus terbabit.

“Corgi yang menyalak aku tak takut, dia kalau yang hitam Shepherd tu mencicit aku lari,” komen netizen

“Member tu kaki katik, nak kejar pun kena gelak,” seloroh netizen.

“Bagi lah anjing garang sikit, ini anjing Corgi kementot tu, tak lepas abang nak melompat,” kongsi netizen.

Oleh: AIN JAPRI (Pelatih USM)

Author

Media Variasi

View all posts

View all posts


Budak 12 tahun meninggal dunia disyaki akibat strok haba

KLUANG: Seorang kanak-kanak lelaki berusia 12 tahun meninggal dunia kira-kira 7 pagi semalam, disyaki disebabkan strok haba.

Bapanya, Syahrol Azmi Mohd Hekak, 42, berkata, anak keduanya, Airiel Syahren disahkan meninggal dunia oleh doktor akibat ‘septic shock secondary to meningoencephalitis’ di Hospital Enche’ Besar Hajjah Khalsom, di sini.

Menurutnya, anak kedua daripada empat beradik itu mengalami simptom demam tidak berpeluh, kekejangan otot, muntah, terkencing, terberak dan meracau, kira-kira 10 malam, Ahad lalu.

Katanya, anaknya itu termasuk adik lelakinya berusia sembilan tahun dan ibu mereka demam biasa dan memakan ubat.

“Saya meminta mereka tidur di ruang tamu kerana bilik itu sejuk.

“Selepas itu, saya dengar macam bunyi benda jatuh dan kemudian saya dapati anak kekejangan.

“Selepas menelefon talian 999, panggilan disambungkan ke Hospital Enche’ Besar Hajjah Khalsom dan petugas meminta saya menunggu ambulans sampai.

“Dalam tempoh itu, anak saya tetap meronta-ronta sampai terberak, terkencing. Adiknya pun jadi macam itu tetapi sekejap sahaja,” katanya seperti dilapor Berita Harian hari ini.

Syahrol Azmi berkata, doktor menerangkan anaknya mengalami simptom strok haba sehingga buah pinggang terjejas dan ada radang otak.

Beliau berkata, anak ketiganya, Aidil Syahren, 9, kini stabil dan masih berada di wad.

“Anak saya dikebumikan di Tanah Perkuburan Islam Kampung Bentong,” katanya.

Author

Media Variasi

View all posts

View all posts


SM Faisal satu-satunya teman lelaki serius Emilia – Adik Emilia

KUALA LUMPUR: Mahkamah Majistret pada Jumaat diberitahu bahawa ahli perniagaan Datuk SM Faisal SM Nasimuddin merupakan satu-satunya teman lelaki Emilia Hanafi yang beliau menjalin perhubungan yang serius, sepanjang zaman persekolahan mereka sehingga mereka berkahwin pada 2004.

Adik perempuan Emilia, Elisa Nani Hanafi, 38, berkata, beliau mengenali SM Faisal pada usia 10 tahun melalui Emilia, ketika beliau datang ke rumah mereka bersama ibunya untuk menjemput Emilia.

“Faisal bertemu Emilia melalui abang saya, Ezhan. Emilia dan Faisal ketika itu berusia 15 tahun manakala Ezhan setahun lebih muda. Pada ketika itu, Faisal tinggal di Damansara Jaya.

“Akhirnya kedua-dua keluarga kami menjadi rapat. Pada hujung minggu, saya dan adik perempuan bongsu sering mengikut Emilia melepak di rumah keluarganya atau keluar makan-makan bersama semua adik-beradiknya,” katanya ketika membacakan penyataan saksinya pada perbicaraan SM Faisal yang didakwa mencederakan Emilia, yang merupakan bekas isterinya.

Saksi pendakwaan keenam itu berkata dia juga bercuti bersama keluarga SM Faisal kerana dia tidak mempunyai rakan di Malaysia ketika itu.

“Saya akan meluangkan masa melepak bersama adik-beradik dan ibu bapanya (SM Faisal) terutama ibunya, Puan Sri Zaleha, yang saya panggil Aunty, Aunty Z, Aunty Leha atau mak dan beliau (Zaleha) sentiasa mengalu-alukan kami dan juga akan memasak makanan Melayu yang lazat untuk kami,” katanya sambil menambah bahawa sebelum itu dia dan keluarganya tinggal di Texas, Amerika Syarikat.

Semasa pemeriksaan utama oleh Timbalan Pendakwa Raya Zahida Zakaria, saksi mengecam SM Faisal yang memakai kemeja-T putih dan Emilia di mahkamah.

Beliau berkata bapa SM Faisal meninggal dunia pada tahun 2008 dan beliau juga merasakan kehilangan itu kerana SM Nasimuddin atau Uncle Nasim, gelaran yang dipanggil oleh keluarganya adalah seseorang yang dihormatinya kerana menganggap seperti bapanya sendiri.

Elisa berkata, Emilia dan SM Faisal berusia 25 tahun ketika mereka melangsungkan perkahwinan dan ketika itu dia belajar di Melbourne tetapi telah pulang untuk menghadiri majlis akad nikah dan resepsi perkahwinan itu.

“Selepas Emilia melahirkan anak sulung pada 2006, saya baru sahaja kembali ke Malaysia dari Australia dan sering melawat Emilia dan keluarganya. Saya akan pergi ke kondominiumnya di Ampang setiap kali saya mahu bertemu dan bermain dengan anak saudara saya,” katanya.

SM Faisal, 43, didakwa dengan sengaja menyebabkan kecederaan ke atas Emilia, 43, di sebuah rumah di Desa Sri Hartamas, Brickfields di sini antara 12.30 tengah hari dan 4.30 petang pada 22 November 2015.

Pertuduhan mengikut Seksyen 323 Kanun Keseksaan dan boleh dihukum bawah Seksyen 326A kanun sama, yang membawa hukuman penjara maksimum dua tahun atau denda hingga RM2,000 atau kedua-duanya, jika sabit kesalahan.

Perbicaraan di hadapan Majistret Nadia Othman bersambung 6 Disember. – BERNAMA


Final Piala Malaysia: Johor umum cuti Ahad ini

CYBERJAYA: Menteri Besar Johor, Datuk Onn Hafiz Ghazi mengumumkan Ahad  (27 November) merupakan cuti peristiwa untuk negeri itu.

Menurutnya, pengumuman itu dibuat sempena kejayaan pasukan bola sepak Johor Darul Takzim (JDT) yang mara ke perlawanan akhir Piala Malaysia 2022 yang akan berlangsung Sabtu ini.

“Kerajaan negeri Johor juga mengumumkan hari Ahad, 27 November 2022 sebagai cuti peristiwa untuk Johor sempena perlawanan bola sepak ini.

“Ia juga bagi menghargai sokongan padu yang sentiasa diberi oleh rakyat Johor serta penyokong tegar skuad Harimau Selatan,” tulisnya di Facebook hari ini.

Pada masa sama, beliau turut mengucapkan tahniah kepada pasukan Harimau Selatan atas kejayaan itu.

Onn Hafiz turut menyeru seluruh warga Johor untuk hadir memberi sokongan padu kepada JDT pada perlawanan akhir di Stadium Nasional Bukit Jalil, esok.

“Luaskan Kuasamu Johor!” tulisnya.

Author

Diyana Rahip

View all posts

View all posts


Boy Iman penganjur sebenar Hoorrey X Fest Raya!

KUALA LUMPUR: Penganjuran acara Hoorrey X Fest Raya 2023 yang menghimpunkan vendor-vendor jualan sempena raya Aidilfitri, sepatutnya berlangsung pada 19 April hingga 21 April ini namun bertukar menjadi ‘kecoh’ apabila acara itu dibatalkan pada saat akhir.

Ketua Pegawai Eksekutif Asia Global Entertainment (International) Sdn Bhd, Datuk Mohammad Alif Hakim yang dikatakan penganjur utama acara ini tiba-tiba menyatakan bahawa Boy Iman atau  Norul Iman Abdul Rahman merupakan penganjur utama dalam acara ini.

Tambahnya, dia hanya mengikut arahan dari pihak atasan.

Makluman tersebut mendapat kecaman daripada pihak vendor yang rata-rata sangat tidak berpuas hati dengan penjelasan yang diberikan oleh pihaknya.

TERUS BERSAMA MEDIA VARIASI UNTUK MENGETAHUI INFO YANG TERKINI

Oleh: AIN JAPRI (Pelatih USM)

Author

Media Variasi

View all posts

View all posts


Kalah ‘total’ PRU15, Pejuang hanya mampu lihat arah pemerintahan pemenang

CYBERJAYA: Susulan kekalahan semua kerusi Gerakan Tanah Air (GTA) yang bertanding atas logo Pejuang Tanahair (Pejuang) pada Pilihan Raya Umum ke-15 (PRU15), parti itu cuma mampu menjadi pemerhati arah pemerintahan baharu pemenangnya.

Pengerusi Penaja Pejuang dan GTA, Tun Dr Mahathir Mohamad berkata, walaupun sedih dengan kekalahan itu, beliau menerima pilihan rakyat itu dan berharap pihak yang menang akan mendirikan kerajaan Malaysia.

“Oleh kerana Pejuang kalah semua 125 kawasan yang dipertandingkan, Pejuang tidak pun dapat menjadi pembangkang dalam dewan. Segala perancangan Pejuang untuk negara terpaksalah digugurkan.

“Yang boleh dilakukan Pejuang ialah melihat arah pemerintahan pihak yang menang. Pejuang berdoa siapa juga yang menjadi kerajaan Malaysia akan dapat pulihkan segala masalah yang akan dihadapi negara.

“Saya sendiri akan tumpu kepada penulisan berkenaan dengan sejarah dan aktiviti dalam negara. Sesungguhnya banyak peristiwa yang berlaku dalam negara belum pun direkod, termasuk apa yang berlaku di zaman British,” kata Mahathir dalam kenyataan pada Rabu.

Author

Faridah Amiratul

View all posts

View all posts


Pesakit mental maut jatuh dari tingkat 6 hospital

JOHOR BAHRU: Seorang lelaki ditemui maut selepas terjatuh dari tingkat enam bangunan Hospital Sultan Ismail (HSI) di sini, petang semalam.

Mangsa berusia 22 tahun itu dilaporkan meninggal dunia di tempat kejadian pada pukul 5.20 petang, selepas mengalami kecederaan parah pada kepala dan badan.

Ketua Polis Daerah Johor Bahru Selatan, Asisten Komisioner Raub Selamat berkata, hasil siasatan awal mendapati mangsa merupakan seorang pemegang kad orang kelain upaya (OKU) mental.

Menurutnya, mangsa dimasudkan ke wad pada pukul 12.30 pagi, 5 November kerana perlu menjalani pembedahan kaki kanan yang dijadualkan pada 8 November ini.

“Namun pembedahan dibatalkan kerana mangsa mengalami selsema dan si mati telah dibenarkan keluar hospital.

“Mangsa dipercayai terjun dari tingkat enam bangunan hospital dan meninggal dunia di tempat kejadian,” katanya memetik Kosmo pada Selasa.

Tambah Raub, siasatan polis di tempat kejadian mendapati tiada sebarang unsur jenayah dan kes diklasifikasikan mati mengejut (SDR).

Maklumnya, saksi kejadian diminta tampil membuat laporan bagi membantu siasatan di Balai Polis Taman Setia Indah di sini atau menghubungi pegawai penyiasat Inspektor S. Sri Amutheyindharan Chettiar ditalian 016-2203465.

Author

Diyana Rahip

View all posts

View all posts


PRU15: Amanah, PH mahu Dr Zulkefly pertahan kerusi Kuala Selangor

SHAH ALAM: Parti Amanah Negara (Amanah) dan Pakatan Harapan (PH) mahu Datuk Seri Dr Dzulkefly Ahmad, penyandang kerusi Parlimen Kuala Selangor bertanding mempertahankan kerusi berkenaan pada Pilihan Raya Umum Ke-15 (PRU15).

Timbalan Presiden Amanah, Datuk Seri Salahuddin Ayub berkata, ini kerana parti menganggap PRU15 adalah sangat kritikal dan serius, maka setiap kerusi adalah penting untuk dimenangi PH.

“Kami mengambil maklum hasrat dan niat baik Datuk Seri Dr Dzulkefly untuk memberi laluan kepada calon yang lebih muda dalam pilihan raya umum kali ini dan beliau sudah lama menyebut perkara itu kepada pimpinan parti.

“Tetapi, kami pimpinan Amanah dan Pakatan Harapan mahu Dr Dzul bertanding untuk mempertahankan kerusi Kuala Selangor sekali lagi,” katanya dalam kenyataan hari ini.

Salahuddin berkata, Amanah dan PH yakin Dr Dzulkefly mampu mengekalkan kerusi itu berdasarkan rekod prestasi beliau selama ini dan penduduk Kuala Selangor menyedari akan kegigihan beliau membantu rakyat Selangor termasuk pernah menjawat jawatan sebagai Menteri Kesihatan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


‘Terbaik!’ – Netizen teruja Amerul Affendi muncul dalam video Jabatan Pertanian

CYBERJAYA: Kemunculan pelakon, Amerul abatan Pertanian Malaysia (DOA) nyata menjadi tumpuan netizen.

Video berdurasi 2 minit 35 saat yang disiarkan di platform rasmi media sosial DOA itu memaparkan masalah dan cabaran yang dihadapi para pengusaha baik dalam bidang pertanian mahupun perikanan.

Meskipun kandungan video itu bersifat ‘berat’ namun jalan penceritaan dengan gabungan mantap Amerul yang juga seorang usahawan tani, membuatkan video pendek itu kelihatan bersahaja.

Malah, rata-rata warga maya memuji hasil video yang disiarkan DOA itu dalam memberi kesedaran kepada umum mengenai ilmu pertanian dan perikanan.

“Gini lah ministry yang kita mahu. Appreciate petani kita,” komen netizen.

“Great content. luv it. Hope pertanian, penternakan, perikanan Malaysia terus memacu,” tulis warga net.

“Terbaik penerangan camni. Kipidap,” kata netizen.

Author

Diyana Rahip

View all posts

View all posts


Nelayan lapor polis insiden pertengkaran dengan Coast Guard Singapura

JOHOR BAHRU: Satu laporan polis dibuat wakil nelayan tempatan hari ini susulan insiden pertengkaran mulut antara kumpulan nelayan berkenaan dan Coast Guard Singapura seperti tular di media sosial petang Ahad.

Ketua Polis Daerah Iskandar Puteri, ACP Rahmat Ariffin berkata, pihaknya menerima laporan itu pada 2.30 petang tadi dan siasatan lanjut sedang dijalankan.

“Terkesan satu video tular melalui media sosial berdurasi lebih dua minit menunjukkan satu insiden pertengkaran mulut melibatkan sekumpulan nelayan Malaysia dan Coast Guard Singapura berlaku di perairan Malaysia berhampiran sempadan Singapura.

“Satu laporan polis telah dibuat oleh wakil nelayan Malaysia yang terlibat serta siasatan lanjut sedang dijalankan,” katanya dalam kenyataan malam tadi.

Beliau menasihatkan orang ramai supaya tidak membuat sebarang spekulasi yang boleh mengganggu ketenteraman awam.

Terdahulu, media melaporkan sekumpulan 10 nelayan tempatan mendakwa dihalau pihak berkuasa Singapura ketika memasang jaring udang di kawasan Pasir Laba, berhampiran Jambatan Link Kedua, Iskandar Puteri, 5.30 petang Ahad.

Ahli Dewan Undangan Negeri (ADUN) Kota Iskandar, Datuk Pandak Ahmad dilapor berkata, mengakui kesal dengan tindakan pihak berkuasa Singapura itu apabila kumpulan nelayan berkenaan mendakwa dihalau dengan kata-kata kesat. – BERNAMA


PTPTN jalin kerjasama dengan USM

GEORGE TOWN: Perbadanan Tabung Pendidikan Tinggi Nasional  (PTPTN) dan Universiti Sains Malaysia (USM) memeterai kerjasama strategik bagi meneroka peluang dalam meningkatkan kesedaran berhubung kepentingan penabungan melalui Skim Simpanan Pendidikan Nasional (Simpan SSPN) dan bayaran balik pinjaman PTPTN untuk menjamin masa depan pendidikan anak-anak.

Ketua Eksekutif PTPTN, Ahmad Dasuki Abdul Majid berkata, kerjasama itu dimeterai melalui satu Memorandum Persefahaman (MoU) yang dijalankan hari ini sebagai salah satu usaha proaktif untuk meningkatkan kesedaran masyarakat terutama generasi muda yang bakal menjadi ibu bapa mengenai penabungan.

“Melalui kerjasama strategik ini, kedua-dua pihak akan berganding bahu dalam membangun, menyokong dan memperkasa usaha-usaha penyelidikan dalam mengenal pasti kaedah untuk meningkatkan bayaran balik pinjaman pendidikan dan simpanan pendidikan bagi jaminan masa depan pendidikan anak-anak.

“Kerjasama PTPTN dengan USM telah terjalin sejak dahulu lagi dan kerjasama ini dilihat sangat tepat sebagai salah satu usaha proaktif serta sangat signifikan untuk mendidik para pelajar tentang kepentingan membuat bayaran balik pinjaman bagi kelestarian pinjaman kepada generasi akan datang,” katanya dalam satu kenyataan hari ini.

MoU itu telah ditandatangani Ahmad Dasuki mewakili PTPTN manakala USM pula diwakili Prof Datuk Dr Narimah Samat yang menjalankan Fungsi Naib Canselor USM. Majlis yang berlangsung di USM itu  disaksikan oleh Ketua Setiausaha Kementerian Pengajian Tinggi,  Datuk Seri Abdul Razak Jaafar.

Sementara itu Narimah berkata, USM mengalu-alukan kerjasama strategik itu  dan dengan kekuatan kepakaran dalam bidang pengurusan perniagaan serta kewangan yang dimiliki universiti itu dan pengalaman yang luas dalam pengurusan pinjaman pelajar yang dimiliki PTPTN, kedua-dua pihak mampu menjalankan penyelidikan bersama yang dapat mencetuskan idea baharu, khususnya dalam bidang literasi dan perancangan kewangan.

Katanya pada masa sama, kerjasama itu  juga diharap dapat membangunkan modal insan dalam kalangan pelajar USM melalui pelbagai inisiatif program kemahiran yang berkualiti supaya siswazah dapat memenuhi keperluan industri apabila tamat pengajian nanti.

“PTPTN dan USM bersetuju untuk bekerjasama merangkumi pelbagai skop antaranya meningkatkan kemahiran dan pengetahuan graduan yang berkualiti agar berupaya memenuhi keperluan industri serta pembudayaan penabungan Simpan SSPN bagi seluruh warga USM melalui pelbagai program.

Selain itu kerjasama tersebut juga dibuat menerusi penyelidikan dan pembangunan untuk meningkatkan kefahaman pelajar terhadap bayaran balik pinjaman dan kepentingan penabungan dan penyampaian informasi serta promosi melalui medium hebahan yang bersesuaian,” katanya.

Beliau berkata dengan kemudahan penyelidikan dan pembelajaran, pengalaman serta kumpulan pakar pelbagai bidang dalam kalangan kakitangannya, USM telah melaksanakan banyak kerjasama dengan pelbagai pihak dalam usahanya untuk meningkatkan pengisian penyelidikan dan mengukuhkan jaringan industrinya.

Menurutnya, manakala PTPTN adalah sebuah agensi yang bertanggungjawab untuk menguruskan pinjaman bagi tujuan pendidikan tinggi serta mempunyai peranan besar dalam pembangunan modal insan negara dan PTPTN juga telah menyediakan skim simpanan melalui Simpan SSPN bagi tujuan pendidikan untuk mengurangkan kebergantungan kepada pinjaman. – BERNAMA


PRU15: Syed Saddiq sampaikan hasrat kepada PH kekal bertanding di Muar

MUAR: Presiden MUDA, Syed Saddiq Syed Abdul Rahman telah menyampaikan hasrat kepada pucuk pimpinan Pakatan Harapan (PH) untuk bertanding di kerusi Parlimen Muar pada Pilihan Raya Umum ke-15 (PRU15).

Syed Saddiq yang merupakan penyandang kerusi berkenaan berkata, beliau mahu mempertahankan kerusi dimenanginya itu kerana berasa terhutang budi kepada warga Muar yang memberikannya peluang untuk berkhidmat sebagai Ahli Parlimen pada PRU14.

Pada PRU14, Syed Saddiq yang merupakan calon PH daripada Bersatu menewaskan penyandang kerusi Parlimen Muar Datuk Seri Razali Ibrahim (Barisan Nasional) dan Abdul Aziz Talib (PAS) dengan majoriti 6,953 undi.

“Namun saya tidak mahu mendahului perkara itu kerana menghormati proses rundingan bersama sahabat PH, tetapi saya telah pun menyampaikan niat saya untuk mempertahankan kerusi Muar,” katanya kepada pemberita selepas Majlis Malam Mesra Muo di sini malam tadi.

Sebelum ini  Pengerusi PH Datuk Seri Anwar Ibrahim mengesahkan gabungan itu akan menjalin kerjasama dengan MUDA dalam PRU15.

Suruhanjaya Pilihan Raya (SPR) menetapkan hari pengundian PRU15 pada 19 Nov ini dengan penamaan calon ditetapkan pada 5 Nov manakala pengundian awal pada 15 Nov. – BERNAMA


Suami isteri ditahan disyaki terlibat aktiviti pengedaran dadah

MELAKA: Polis menahan seorang lelaki warga tempatan dan isterinya warga Thailand dalam serbuan berasingan pada 21 Januari lepas, dipercayai terlibat dalam sindiket pengedaran dadah di daerah Melaka Tengah membabitkan rampasan bernilai RM206,511.

Ketua Polis Daerah Melaka Tengah, ACP Christopher Patit berkata, polis menahan suspek lelaki berumur 34 tahun kira-kira pukul 8 malam di kawasan tempat letak kenderaan di sekitar Banda Hilir hasil risikan selama seminggu.

“Pemeriksaan ke atas beg kain yang digalas pada bahu suspek menemukan sejumlah botol minuman yang diisi 3,910 mililiter (ml) cecair ketamin dan serbuk ketamin seberat 75.6 gram (g).

“Siasatan lanjut juga membawa kepada serbuan di sebuah pangsapuri di Banda Hilir dan seorang wanita berumur 28 tahun diberkas selain penemuan stor simpanan pelbagai jenis bahan disyaki dadah,” katanya pada sidang akhbar di Ibu Pejabat Polis Daerah (IPD) Melaka Tengah di sini hari ini.

Christopher berkata, hasil pemeriksaan polis di rumah itu menemukan 56,700 ml cecair ketamin yang diisi di dalam sejumlah botol minuman ringan dan kultur pelbagai jenis, serbuk ketamin (2134.37 g), pil ekstasi (229 g), ketulan mampat daun kering disyaki ganja (33.53 g) dan pil Erimin 5 (144 g).

Mengulas lanjut, beliau berkata, bekalan dadah berkenaan dipercayai didapati dari negeri lain dan aktiviti terbabit aktif sejak hujung tahun lepas bagi pasaran tempatan dan diedarkan di pusat-pusat hiburan di sekitar daerah berkenan.

Katanya, dadah ketamin itu juga dipercayai dicampur dan disuntik oleh suspek ke dalam botol-botol minuman terbabit untuk mengaburi kegiatan mereka selain dijual dengan harga anggaran RM150 hingga RM300 sebotol.

“Polis juga menyita harta milik sindiket berkenaan bernilai kira-kira RM25,680, antaranya sebuah kereta jenis Proton Saga, barang kemas dan wang tunai berjumlah RM2,580.

“Hasil ujian saringan air kencing ke atas kedua-dua suspek ialah negatif dan tidak mempunyai rekod jenayah, mereka direman selama enam hari bermula 21 hingga 26 Jan dan kes disiasat di bawah Seksyen 39B Akta Dadah Berbahaya 1952,” katanya. – BERNAMA


Mohamad Faisal lega kemarau gol berakhir

ISKANDAR PUTERI: Pemain sayap negara, Mohamad Faisal Abdul Halim akhirnya menamatkan kemarau gol selepas berjaya mencetak nama sebagai seorang daripada penjaring ketika membantu Malaysia menewaskan Hong Kong 2-0 di sini, malam tadi.

Mohamad Faisal yang sebelum ini mengakui tertekan apabila masih belum berjaya menamatkan badi tanpa jaringan, menzahirkan rasa lega dan menganggap ia sebagai permulaan dalam usaha beliau meningkatkan prestasi ke tahap terbaik.

“Sedikit lega tetapi ini adalah permulaan yang baik untuk diri saya sebenarnya. Saya perlu tambah lagi usaha serta perbaiki apa yang kurang dan gol pada malam ini sedikit sebanyak bantu semangat saya untuk teruskan rentak dan sentuhan jaringan.

“Saya bersyukur dan berterima kasih kepada keluarga dan isteri yang sentiasa berdoa, (serta) peminat yang begitu ramai memberi kata-kata semangat dan paling penting rakan sepasukan yang pastikan saya tidak berasa kecewa,” katanya ketika ditemui selepas aksi persahabatan antarabangsa Tier 1 menentang Hong Kong di sini, malam tadi.

Pada aksi di Stadium Sultan Ibrahim itu, jaringan di babak pertama oleh Mohamad Faisal dan Muhammad Akhyar Abdul Rashid memastikan Malaysia menewaskan Hong Kong buat kali kedua berturut-turut selepas menang 2-0 pada aksi berstatus sama di Kuala Lumpur pada Jun tahun lepas.

Pemain Selangor berusia 25 tahun itu yang lebih mesra disapa ‘Mickey’ sebelum ini buntu untuk mencipta jaringan bersama Gergasi Merah dalam lima aksi pertama Liga Super 2023 setakat ini dan kemarau gol ditamatkan pada perlawanan persahabatan antarabangsa malam tadi.

Sementara itu, Mohamad Faisal berkata, semua pemain memahami kehendak ketua jurulatih Kim Pan Gon yang mahukan persembahan yang berkualiti dan berintensiti tinggi, namun memerlukan sedikit masa lagi untuk mencapai sasaran itu.

Beliau berkata, sesuatu perkara tidak boleh dielak apabila pemain yang hadir menjalani latihan berbeza dan memerlukan masa untuk mengadaptasi corak permainan yang dipamerkan oleh setiap pemain.

“Mungkin ada ketika tidak mencapai apa yang jurulatih mahukan tetapi kita dapat menjalankan tangunggjawab yang baik selepas meraih dua kemenangan pada perlawanan antarabangsa sekali gus meningkatkan lagi motivasi setiap pemain.

“Apa pun, ia belum yang terbaik untuk skuad kebangsaan kerana kita perlu banyak melakukan penambahbaikan dan semua pemain perlu bekerja keras dan tidak boleh menoleh ke belakang malah harus terus bangkit dengan kualiti permainan yang lebih berintensiti tinggi,” katanya. – BERNAMA


Polemik lawatan Anwar ke Arab Saudi jauh menyimpang daripada fakta sebenar – Wisma Putra

PUTRAJAYA: Polemik lawatan Perdana Menteri, Datuk Seri Anwar Ibrahim ke Arab Saudi yang dibangkitkan sesetengah pihak lebih bersifat spekulasi dan jauh menyimpang daripada fakta sebenar, kata Kementerian Luar (Wisma Putra) dalam kenyataan pada Selasa.

Isu itu telah dimainkan secara negatif oleh kelompok tertentu dan tindakan sedemikian jelas tidak adil kepada Wisma Putra dan Kerajaan Malaysia serta kepada Kementerian Luar dan Kerajaan Arab Saudi.

Delegasi Malaysia diberikan Taraf Tetamu Negara penuh yang meliputi penyediaan kenderaan, penginapan dan kawalan keselamatan oleh Saudi Royal Guard dan pegawai-pegawai protokol daripada Majlis Diraja Arab Saudi (Royal Court).

“Kemudahan-kemudahan Taraf Tetamu Negara ini turut diperuntukkan semasa pelaksanaan ibadah umrah di Makkah Al-Mukarramah di mana lebih 50 orang anggota keselamatan mengiringi Perdana Menteri. Kemudahan-kemudahan itu juga turut disediakan semasa ziarah di Madinah Al-Munawwarah,” kata Wisma Putra.

Semasa berada di negara itu delegasi Malaysia menerima makluman supaya tempoh lawatan dipanjangkan daripada tempoh asal bagi mengaturkan sesi-sesi kunjungan hormat dan pertemuan dengan kepimpinan tertinggi kerajaan Arab Saudi.

Bagaimanapun, delegasi Malaysia menjelaskan secara baik bahawa permintaan itu tidak dapat dipenuhi disebabkan komitmen-komitmen Perdana Menteri yang telah ditetapkan awal sebelum lawatan.

“Ini termasuk Majlis Iftar bersama Seri Paduka Baginda Yang di Pertuan Agong dan Seri Paduka Baginda Raja Permaisuri Agong di Istana Negara pada 25 Mac 2023 dan Lawatan Rasmi Perdana Menteri ke Kemboja pada 27 Mac 2023,” katanya dalam kenyataan itu.

Menurut kementerian itu lagi, persiapan-persiapan awal bagi lawatan berkenaan meliputi beberapa siri perbincangan antara Wisma Putra dan Kedutaan Besar Arab Saudi di Kuala Lumpur dan perbincangan Kedutaan Besar Malaysia di Riyadh dengan Kementerian Luar negara itu.

Menteri Luar, Datuk Seri Dr Zambry Abdul Kadir juga bertemu dengan Menteri Luar Arab Saudi semasa lawatannya ke Riyadh pada 19 hingga 22 Februari 2023 yang antara lain membincangkan secara spesifik tentang lawatan Perdana Menteri dan kesesuaian tarikh-tarikh serta perancangan hasil-hasil lawatan.

Cadangan tarikh awal untuk lawatan diadakan sama ada sebelum atau semasa bulan Ramadan juga tidak menjadi isu di pihak Arab Saudi yang pernah menerima lawatan pemimpin-pemimpin asing dalam bulan Ramadan.

Wisma Putra juga menerima Nota Diplomatik daripada Kedutaan Besar Arab Saudi di Kuala Lumpur bertarikh 21 Mac 2023 yang mengesahkan tarikh lawatan rasmi Perdana Menteri ke Arab Saudi dan nota yang sama turut diterima Kedutaan Besar Malaysia di Riyadh daripada Kerajaan Arab Saudi.

Menurut kenyataan itu, kedua-dua Nota Diplomatik itu merujuk kepada lawatan rasmi Perdana Menteri pada 22 – 25 Mac 2023 termasuk program kunjungan hormat dengan Raja Salman Abdulaziz Al Saud dan Putera Mahkota Mohammed Salman Abdulaziz Al Saud dan Perdana Menteri Arab Saudi.

“Kedua-dua Nota Diplomatik itu jelas menyatakan kerajaan Arab Saudi mengalu-alukan lawatan itu termasuk pelaksanaan ibadah umrah di Makkah Al-Mukarramah dan ziarah di Madinah Al-Munawwarah,” katanya dan menambah bahawa Nota Diplomatik adalah antara komunikasi paling rasmi antara kerajaan dengan kerajaan.

Wisma Putra berkata, lawatan Anwar mencerminkan komitmen Malaysia untuk meningkatkan hubungan dan kerjasama antara kedua-dua negara ke tahap yang lebih kukuh dan komprehensif.

“Malaysia sentiasa menganggap Kerajaan Arab Saudi sebagai rakan strategik,” kata kenyataan itu lagi.

Kementerian itu menegaskan bahawa polemik serta tanggapan tidak berasas oleh sesetengah pihak di Malaysia atas kepentingan politik sempit tidak akan membantu dalam usahanya memartabatkan diplomasi Malaysia ke arah pengukuhan hubungan dan kerjasama dengan negara-negara sahabat di seluruh dunia baik di peringkat dua hala, serantau dan antarabangsa.

Antara perkara yang dibangkitkan segelintir pihak termasuk daripada parti-parti pembangkang berhubung lawatan berkenaan termasuk isu Perdana Menteri disambut oleh gabenor Jeddah sahaja, tidak dibawa masuk ke dalam Kaabah dan tiada pertemuan dengan Raja Salman atau Putera Mahkota Mohammed Salman. – BERNAMA


Aina Sabrina, penyampai radio pertama AI di Malaysia

CYBERJAYA: Fly FM kini menjadi stesen radio pertama di Malaysia menggunakan teknologi kecerdasan buatan (AI) sebagai penyampai radio dikenali sebagai Aina Sabrina.

Aina dibangunkan oleh jurutera produksi Fly FM, dan dilengkapi dengan pangkalan data muzik yang luas, lapor News Straits Times.

Lebih menarik lagi, Aina turut berupaya menawarkan cadangan muzik berdasarkan keutamaan individu.

“Dengan pengenalan Aina, kami amat teruja untuk memperkenalkan fasa baharu industri radio Malaysia, dan Aina adalah definisi untuk ini,” kata pengarah kandungan Fly FM, Sean Matjeraie.

Pada masa sama, jenama susu kultur antarabangsa, Calpis akan menjadi penaja rasmi Fly FM untuk rancangan radio AI pertama Malaysia: Calpis with Aina, yang disiarkan pada hari bekerja dari 2 petang hingga 4 petang.

Author

Diyana Rahip

View all posts

View all posts


Khairy harap Kertas Putih Kesihatan, dasar GEG diteruskan

PUTRAJAYA: Bekas Menteri Kesihatan, Khairy Jamaluddin berharap pelaksanaan Kertas Putih Kesihatan dan Dasar Generasi Penamat (GEG) menerusi Rang Undang-Undang (RUU) Kawalan Produk Tembakau dan Merokok, dapat diteruskan Menteri Kesihatan, Dr Zaliha Mustafa.

Khairy berkata, kedua-dua perkara telah dibangkitkan dalam pertemuan sebelum sesi penyerahan Nota Serah Tugas Bekas Menteri Kesihatan kepada Menteri Kesihatan, di sini hari ini.

“Kertas putih ini adalah penting untuk reformasi sistem kesihatan kita untuk jangka masa panjang dan ini bukan hasil kerja saya tetapi hasil kerja semua pakar yang terlibat dalam perbincangan dan juga sesi libat urus yang telah kita buat,” katanya selepas sesi penyerahan Nota Serah Tugas Menteri Kesihatan di sini hari ini.

Beliau berkata, Kertas Putih ini penting dalam melaksanakan perubahan terhadap sistem kesihatan awam untuk mengelakkan sumber yang tidak mencukupi bagi menampung beban penyakit di masa hadapan terutama dari segi sumber manusia, infrastruktur, kemudahan dan aspek peruntukan. – BERNAMA


Mangsa banjir di Batu Pahat 419 pagi ini

JOHOR BAHRU: Mangsa banjir di Batu Pahat menurun kepada 419 orang setakat 8 pagi berbanding 439 orang pada 8 malam tadi, menurut Jawatankuasa Pengurusan Bencana Negeri (JPBN).

JPBN menerusi kenyataan memaklumkan lima pusat pemindahan sementara (PPS) masih beroperasi dengan menempatkan 113 keluarga.

Lima PPS itu ialah Sekolah Kebangsaan Seri Medan yang menempatkan 209 orang; Sekolah Agama (SA) Seri Bertam (enam orang); Dewan Orang Ramai Yong Peng (129 orang); Sekolah Jenis Kebangsaan Cina Hua Min (21 orang) dan SA Seri Comel (54 orang).

JPBN turut memaklumkan Sungai Bekok di Empangan Bekok masih berada di paras amaran dengan bacaan 19.00 meter, manakala cuaca di kesemua 10 daerah dilaporkan cerah pada pagi ini. – BERNAMA


Saman fitnah: Mahkamah Rayuan tolak rayuan MB Kedah, tambah ganti rugi kepada RM120,000

PUTRAJAYA: Mahkamah Rayuan hari ini memerintahkan Menteri Besar Kedah, Datuk Seri Muhammad Sanusi Md Nor membayar jumlah ganti rugi sebanyak RM120,000 kepada bekas Ahli Parlimen Pokok Sena, Datuk Wira Mahfuz Omar berhubung saman fitnah.

Ini selepas panel tiga hakim terdiri daripada Datuk Vazeer Alam Mydin Meera, Datuk Seri Mariana Yahya dan Datuk Wong Kian Kheong membenarkan rayuan balas Mahfuz untuk kuantum ganti rugi dinaikkan daripada RM50,000 kepada RM120,000.

Sementara itu, panel hakim itu menolak rayuan Muhammad Sanusi untuk mengetepikan keputusan Mahkamah Tinggi pada 8 November 2021 yang memerintahkannya membayar ganti rugi kepada Mahfuz selepas membenarkan saman fitnah Mahfuz.

Dalam penghakiman itu, Vazeer berkata, tiada kesilapan oleh hakim Mahkamah Tinggi dalam penemuannya mengenai liabiliti tetapi mengatakan bahawa kuantum ganti rugi yang diberikan kepada Mahfuz oleh Mahkamah Tinggi adalah rendah.

Beliau turut mengarahkan Muhammad Sanusi membayar kos guaman sebanyak RM10,000.

Peguam Yusfarizal Yussoff yang mewakili Muhammad Sanusi serta peguam Noorazmir Zakaria yang mewakili Mahfuz, mengesahkan keputusan Mahkamah Rayuan itu ketika dihubungi Bernama.

Keputusan itu disampaikan melalui prosiding secara dalam talian hari ini.

Pada November 2021, Pesuruhjaya Kehakiman Mahkamah Tinggi Datuk Mohd Arief Emran Arifin membenarkan saman fitnah Mahfuz dan mengarahkan Muhammad Sanusi membayar ganti rugi RM50,000 kepada Mahfuz.

Mahkamah Tinggi itu juga mengeluarkan perintah injunksi yang menghalang Muhammad Sanusi atau ejen-ejennya daripada menerbitkan kata-kata fitnah terhadap Mahfuz  pada masa hadapan.

Pada 9 Oktober 2019, Mahfuz memfailkan saman itu berdasarkan hantaran dibuat oleh Muhammad Sanusi dalam akaun Facebooknya pada 30 Julai 2019 yang mengaitkan Mahfuz selaku wakil rakyat bagi kawasan Pokok Sena dalam isu pemindahan Sport Toto ke kawasan itu.

Mahfuz juga mendakwa Muhammad Sanusi menerbitkan satu video berdurasi 7 minit 57 saat di akaun Facebooknya pada 27 Julai 2019 yang memaparkan sekumpulan individu membantah pembukaan cawangan Sport Toto di Pokok Sena sambil memegang sepanduk yang tertera nama plaintif.

Yusfarizal berkata, beliau akan berbincang dengan anak guamnya sama ada akan memfailkan permohonan kebenaran untuk merayu di Mahkamah Persekutuan. – BERNAMA


Maritim Malaysia bantu pesakit usus terbelit perlu pembedahan segera

LANGKAWI: Agensi Penguatkuasaan Maritim Malaysia (Maritim Malaysia) Negeri Kedah dan Perlis melaksanakan bantuan evakuasi perubatan (Medevac) bagi membawa seorang pesakit kritikal sekitar jam 3 petang, semalam.

Maritim Malaysia menerusi hantaran di Facebook hari ini memaklumkan, bantuan Medevac itu dimohon oleh pihak Hospital Sultanah Maliha Langkawi bagi pesakit Roshdi Abd Ghani, 52, yang mengalami usus terbelit dan memerlukan pembedahan segera di Hospital Sultanah Bahiyah, Alor Setar.

“Pesakit dibawa menaiki bot Perkasa 1228 Maritim Malaysia dari jeti Maritim Negeri Kedah dan Perlis di Bukit Malut ke Jeti Kastam Kuala Perlis dengan diiring tiga pegawai perubatan, seorang petugas kesihatan serta seorang ahli keluarga pesakit,” maklumnya.

Pelaksanaan bantuan tersebut  membuktikan Maritim Malaysia komited dalam menyalurkan bantuan kepada komuniti maritim setempat.

Justeru, Maritim Malaysia mengalu-alukan orang awam untuk melaporkan sebarang kecemasan di laut secara terus ke talian Pusat Operasi Maritim Negeri Kedah dan Perlis 04-9662750 atau MERS 999.

Author

Diyana Rahip

View all posts

View all posts


385 pelajar IPT Padang Terap terima bantuan sara hidup

KUALA NERANG: Kira-kira 385 pelajar Institusi Pengajian Tinggi (IPT) anak-anak Padang Terap menerima bantuan berjumlah hampir RM150,000.

Menteri Pembangunan Luar Bandar, Datuk Seri Mahdzir Khalid yang juga Ahli Parlimen Padang Terap berkata, bantuan dalam bentuk kewangan itu adalah inisiatif untuk meringankan beban kewangan pelajar dan juga keluarga mereka khususnya kumpulan sasar golongan B40.

“Ia selaras dengan teras kedua konsep Keluarga Malaysia iaitu Kebersamaan dalam memastikan kesejahteraan rakyat sentiasa diberi keutamaan.

“Bantuan yang disampaikan kepada pelajar anak-anak Padang Terap hari ini telah kita berikan sejak tahun 2004 lagi dan akan kita teruskan setiap tahun demi untuk melihat anak-anak Padang Terap terus mencipta kejayaan untuk diri mereka,” katanya dalam satu majlis penyampaian sumbangan itu di Dewan SMK Kuala Nerang hari ini.

Tambah beliau, kejayaan dalam pendidikan sahajalah yang akan mengubah hidup individu dan keluarga mereka.

Justeru kata Mahdzir, kerajaan sentiasa memberi sokongan dan pelbagai bantuan kepada setiap pelajar bagi memastikan mereka mampu mencipta kejayaan dan membawa keluar keluarga mereka daripada kepompong kemiskinan.

“Selain bantuan kewangan, kerajaan turut menyediakan bantuan gajet menerusi Inisiatif PerantiSiswa yang sedang diagihkan kepada pelajar kumpulan B40 di seluruh negara.

“Selain itu, bantuan yang disalurkan juga merangkumi pelajar-pelajar di dalam dan di luar negara dengan bantuan Elaun Sara Hidup (ESH) yang telah dinaikkan jumlahnya baru-baru ini,” kata Mahdzir.

Author

Tun Puteh Wanti

View all posts

View all posts


Lelaki dikhuatiri lemas, rakan terkandas di seberang Sungai Pisang Gombak

KUALA LUMPUR: Seorang lelaki dikhuatiri lemas ketika mandi manakala rakannya terselamat namun masih terkandas di Batu 12, Sungai Pisang di Gombak di sini petang tadi.

Pengarah Jabatan Bomba dan Penyelamat Selangor, Datuk Norazam Khamis berkata, pihaknya menerima panggilan kecemasan pada 6.57 petang sebelum menggerakkan 10 anggota dari Balai Bomba dan Penyelamat Selayang yang tiba di lokasi kejadian pada 7.30 malam.

Beliau berkata, kedua-dua mangsa berusia lingkungan 20 tahun mandi ketika kejadian sebelum dibawa arus deras susulan hujan lebat.

“Seorang daripada mangsa ditemukan terkandas di seberang sungai berkeluasan 20 meter dan kerja menyelamat sedang dijalankan.

“Operasi mencari mangsa yang dikhuatiri lemas juga turut dilancarkan,” menurutnya dalam kenyataan di sini. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


‘Bagi dia masa’- Altimet ‘backup’ Baddrol Bakhtiar?

CYBERJAYA: Biarpun berbeza parti politik, calon Pakatan Harapan (PH) DUN Lembah Jaya, Altimet tampil mempertahankan calon baru Perikatan Nasional (PN) DUN Gurun, Baddrol Bakhtiar yang baru-baru ini dikecam warga net.

Menerusi satu video tular berhubung ucapan Baddrol Bakhtiar dalam sebuah majlis PN, netizen menyifatkan bekas kapten pasukan bola sepak Lang Merah seolah-olah memberi ucapan dengan ‘malas’.

“Malangnya depa suka yang begini, ceramah pon macam malas ja,” tulisnya.

Melihatkan video tersebut menerima kecaman netizen, Altimet atau Syed Ahmad Syed Abdul Rahman Alhadad, turut mengulas dengan mengatakan tidak semua individu mahir dalam pengucapan awam.

“Bagi dia masa, semua orang mula dalam keadaan kurang mahir. Berucap ni satu skill yang boleh asah dengan berlatih,” katanya.

Sebaliknya, tindakan Altimet mempertahankan Baddrol dibalas tuba oleh penyokong PN.

“Okay lagi @bakthiarbaddrol daripada @altimet, buat lagu pon makan diri. Inikan pula nak jadi pemimpin,” bidas hzqabdullah di IG stories.

Dalam pada itu, pelantun lagu Amboi itu tidak membalas bidasan malah memberi semangat kepada calon PN DUN Gurun itu.

“Tenang, ukhwah saya dan Baddrol duduk lebih tinggi dari retorik politik. Semoga terus cekal dan istiqomah, bro Baddrul,” balasnya.

Author

Nurul Ain Japri

View all posts

View all posts


Kerani wanita kecewa ditipu lelaki Taiwan lebih RM100,000

KUANTAN: Perkenalan seorang kerani wanita dengan seorang lelaki warganegara Taiwan yang menetap di Malaysia mengundang kekecewaan.

Perkara itu berikutan wanita berusia 37 tahun itu terpaksa berputih mata apabila wang simpanan dan pinjaman daripada ahli keluarga berjumlah RM113,875 lesap selepas dia terpedaya dengan skim pelaburan tidak wujud.

Ketua Polis Pahang, Datuk Yahaya Othman berkata, kejadian di Jerantut itu bermula pada 4 Mei lalu selepas mangsa yang berusia 37 tahun berkenalan dengan lelaki terbabit.

“Suspek telah menawarkan satu aplikasi JPEX untuk mangsa menjana wang dalam matawang asing USD dengan cara memasukkan modal RM1,000 dan dalam masa 120 saat dijanjikan keuntungan sebanyak 10 peratus.

“Terpedaya dengan keuntungan yang lumayan mangsa telah membuat 11 kali transaksi ke enam akaun bank yang berlainan dalam tempoh dua minggu bermula 2 Jun lalu sehingga mengalami kerugian sebanyak RM113,875,” katanya seperti dilapor Kosmo.

Menurutnya, kes disiasat mengikut Seksyen 420 Kanun Keseksaan dan siasatan giat dilakukan.

Tambah beliau, berdasarkan siasatan awal mendapati sumber kewangan mangsa adalah wang simpanan sendiri dan pinjaman daripada ahli keluarga.

Author

Diyana Rahip

View all posts

View all posts


Dipaksa urut, hisap kemaluan mudir, pelajar tahfiz lapor polis

MELAKA: Dua lelaki warga Singapura yang juga mudir dan warden asrama pusat tahfiz di Melaka, ditahan bagi membantu siasatan berkaitan kes amang seksual fizikal dan penderaan kanak-kanak.

Ketua Polis Melaka, Datuk Zainol Samah berkata, penahanan kedua-dua suspek itu susulan pihaknya menerima enam laporan dibuat oleh enam pelajar pusat tahfiz berkenaan, berumur antara 13 hingga 15 tahun, semalam.

Menurutnya, kejadian dikatakan berlaku di pusat tahfiz di Tanjung Minyak dan Alor Gajah serta di sebuah kondominium di Klebang.

“Dalam kes ini, tiga pelajar telah dicium, disuruh menghisap kemaluan dan juga disuruh mengurut kemaluan oleh mudir yang juga suspek pertama, manakala tiga lagi pelajar telah didera secara fizikal dengan cara ditampar, ditumbuk, dipijak serta disebat dengan rotan oleh warden asrama (suspek kedua).

“Kes disiasat di bawah Seksyen 14 (a) Akta Kesalahan Seksual Terhadap Kanak-kanak 2017 dan Seksyen 31 (1) (a) Akta Kanak-kanak 2001. Bagi kesalahan di bawah Seksyen 14 (a) boleh dikenakan hukuman penjara selama tempoh tidak melebihi 20 tahun dan boleh juga dikenakan hukuman sebat.

“Manakala, bagi kesalahan di bawah Seksyen 31 (1) (a) pula boleh dikenakan denda tidak melebihi RM20,000 atau penjara tidak melebihi 10 tahun atau kedua-duanya sekali,” katanya kepada pemberita.

Tambah Zainol, suspek yang masing-masing berumur 40 dan 36 tahun merupakan adik-beradik.

Author

Tun Puteh Wanti

View all posts

View all posts


Wanita maut dipukul suami dengan tukul

DUNGUN: Seorang wanita maut dipercayai akibat dipukul dengan tukul oleh suaminya di kediaman mereka di Kampung Besol, Bukit Besi dekat sini kira-kira 8 pagi tadi.

Mangsa, Rubiah Sabtu, 41, disahkan meninggal dunia selepas mengalami kecederaan teruk di bahagian muka.

Ketua Polis Daerah Dungun, Supt Baharudin Abdullah berkata, kejadian dikatakan berlaku akibat perselisihan faham antara mangsa dengan suspek yang berusia 30-an sehingga membawa kepada tragedi berkenaan.

“Difahamkan berlaku perselisihan faham antara pasangan tersebut yang baru sahaja mendirikan rumah tangga tahun lepas.

“Suspek didakwa hilang kawalan akibat perselisihan faham dan bertindak di luar batasan. Suspek yang ketakutan kemudiannya keluar dari rumah dan memaklumkan perbuatannya kepada ahli keluarga yang tinggal berdekatan,” katanya di sini, hari ini.

Baharudin berkata, ahli keluarga suspek kemudiannya membuat laporan polis dan suspek telah ditahan untuk siasatan mengikut Seksyen 302 Kanun Keseksaan.

“Mayat mangsa telah dihantar ke Unit Forensik Hospital Sultanah Nur Zahirah (HSNZ) untuk tindakan lanjut,” katanya.

Sementara itu adik tiri mangsa, Rozilan Yusof, 38, berkata dia amat terkejut apabila mengetahui berita itu kerana suspek seorang yang baik dan lemah lembut.

Dia berkata kali terakhir mangsa menghubunginya kira-kira pukul 1 pagi semalam kerana mahu meminjam kipas untuk bayinya yang kepanasan.

“Saya memang tak sangka kerana mereka berdua tidak ada masalah sebelum ini. Abang ipar pun seorang yang pendiam, baik dan selalu mengaji.

“Tetapi yang saya perasan kakak (mangsa) kelihatan sugul beberapa hari kebelakangan ini. Tak sangka sungguh dia akan pergi dengan cara begini,” katanya.

Menurutnya, mangsa memiliki lapan anak iaitu tujuh orang hasil perkahwinan terdahulu dan seorang bayi berusia enam bulan hasil perkahwinan dengan suspek. – BERNAMA


Tak banyak kesilapan, percaturan baik faktor NSFC teruskan rentak kemenangan – K Devan

PETALING JAYA: Tidak banyak membuat kesilapan selain percaturan yang baik menjadi faktor Negeri Sembilan FC (NSFC) dapat meneruskan rentak kemenangan pada aksi Liga Super di sini,  malam tadi.

Ketua Jurulatihnya K. Devan berkata meskipun membariskan kesemua pemain tempatan ketika berdepan PDRM FC semalam, disiplin tinggi yang ditunjukkan anak buahnya juga memainkan peranan dalam membuahkan kejayaan buat pasukan.

“Kita susun perlawanan ini dan kita punyai barisan pertahanan yang memang padat…Kita berhak menang walau pun kita membariskan semua permain tempatan, namun mereka telah menunjukkan persembahan baik dan berdisplin di atas padang.

“Saya akui babak terakhir perlawanan kita (sedikit) tertekan, tetapi kita bertahan dengan baik,” katanya kepada pemberita selepas tamat perlawanan Liga Super antara PDRM FC bertemu NSFC di sini, malam tadi.

Semalam, hasrat PDRM FC untuk mencipta sensasi di laman sendiri di Stadium Majlis Bandaraya Petaling Jaya (MBPJ), tidak kesampaian apabila tewas 1-2 kepada NSFC.

Kemenangan itu menyaksikan skuad Hobin Jang Hobin mendaki tiga anak tangga untuk berada di kedudukan keenam dengan memperoleh 16 mata keseluruhan selepas 11 perlawanan.

Dalam pada itu, Devan berkata, persefahaman baik yang dipamerkan pemain tonggak pertahanan, Nasrullah Hanif Johan, Tommy Mawat Bada dan Zainal Abidin Jamil turut menjadi antara faktor skuad itu mampu beraksi cemerlang sepanjang dua minggu ini.

Ahad lepas, NSFC kembali mendapatkan rentak kemenangan apabila menewaskan Kuala Lumpur City FC (KL City FC) 2-1 pada aksi Liga Super di Stadium Tuanku Abdul Rahman, Paroi.

Devan berkata NSFC yang akan bertemu Kelantan pada perlawanan seterusnya 23 Mei ini akan memanfaatkan kelebihan beraksi di laman sendiri untuk mengutip tiga mata penuh. – BERNAMA


KPDNHEP Melaka rampas 12,000 liter minyak diesel diseleweng

MELAKA: Kementerian Perdagangan Dalam Negeri dan Hal Ehwal Pengguna (KPDNHEP) Melaka merampas 12,000 liter minyak diesel bersubsidi dipercayai diseleweng dalam serbuan di sebuah premis di kawasan Perindustrian Krubong, di sini kira-kira 2 petang semalam.

Pengarahnya Norena Jaafar berkata selain minyak diesel yang ditemukan dalam tangki tambahan lori dan tangki minyak, rampasan turut membabitkan dua lori tangki, dua tangki simpanan minyak, 20 tangki tambahan serta paip penyambung dengan nilai keseluruhan dianggarkan RM186,000.

Beliau berkata serbuan dengan kerjasama polis itu hasil risikan selama dua minggu terhadap premis terbabit yang dijadikan stor penyimpanan dan penjualan haram serta kenderaan digunakan untuk kegiatan penyelewangan.

“Hasil siasatan mendapati modus operandi digunakan adalah dengan menggunakan lori satu hingga tiga tan mereka membuat isian antara RM300 hingga RM500 di setiap stesen minyak di sekitar negeri ini, selain berselindung dan menutup tangki menggunakan kanvas,” katanya kepada pemberita di sini hari ini.

Norena berkata semasa serbuan tiga lelaki tempatan dan dua warga Bangladesh yang merupakan pemandu dan kelindan lori serta penjaga stor berusia antara 37 dan 55 tahun turut ditahan.

Menurutnya kesemua lelaki tersebut direman empat hari bagi membantu siasatan di bawah Seksyen 21 Akta Kawalan Bekalan 1961.

Beliau berkata siasatan mendapati aktiviti penyelewangan itu aktif sejak lima bulan lepas dan mendapat permintaan daripada pihak industri yang membawa kenderaan mereka bagi memindahkan minyak diesel itu dari tangki simpanan di premis itu.

“Harga minyak diesel dibeli di pasaran adalah lebih murah iaitu RM2.15 seliter yang kemudian dijual dengan harga RM4.50 seliter kepada pihak industri.

“Kita juga mahu ingatkan kepada pihak industri supaya tidak membeli diesel melalui penjualan tidak sah kerana ia melanggar peraturan dan boleh dikenakan hukuman berat sekiranya didapati bersalah. Stesen minyak juga diminta memantau kegiatan ini sekiranya terdapat aktiviti mencurigakan,” katanya. – BERNAMA


Dedah salah laku kerajaan demi kepentingan awam, bukan politik – Rafizi

KUALA LUMPUR: Menteri Ekonomi, Rafizi Ramli mengingatkan pembangkang agar hanya mendedahkan salah laku kerajaan demi kepentingan awam dan bukan bermotifkan politik.

“Saya pernah berada di tempat mereka dan apabila saya memutuskan untuk mendedahkan apa-apa skandal kepada umum, ia biasanya dibuat dengan niat untuk menjimatkan dana awam… sebaiknya gunakan dokumen yang sudah tersedia umum.

“Hanya ada satu ketika saya menggunakan dokumen OSA (Akta Rahsia Rasmi 1972) untuk skandal 1MDB (1Malaysia Development Berhad)… dan saya berbuat demikian untuk mendapatkan maklum balas.

“Jika pembangkang mendedahkan salah laku kerajaan, mereka perlu mempertimbang sama ada mereka sanggup mengambil risiko atau tidak.

“Saya tidak begitu bimbang kerana saya meragui bahawa ada ahli politik yang sanggup mengambil risiko untuk ke penjara seperti saya,” katanya kepada pemberita selepas merasmikan pelancaran Majlis Banci Ekonomi 2023 di sini hari ini.

Timbalan Presiden PKR itu diminta mengulas kenyataan Ketua Pembangkang Datuk Seri Hamzah Zainudin yang mendakwa memiliki fail yang boleh mengaitkan beberapa pemimpin kerajaan dengan salah laku (semasa menjadi Menteri Dalam Negeri) namun beliau masih memikirkan sama ada mahu menggunakannya atau tidak.

Rafizi juga berkata, berdasarkan pengalaman peribadi, jika ada skandal besar membabitkan sesiapa sahaja, kesemua maklumat dan dokumen terbabit pasti sudah lama didedahkan.

“Besar kemungkinan media sudah dapat. Kami hidup dalam era di mana perkara seperti ini tidak boleh disembunyikan, jadi saya melihatnya sebagai retorik semata-mata,” katanya. – BERNAMA


Pengganti Choong Hann tidak boleh dibuat terburu-buru – Presiden BAM

KUALA LUMPUR: Persatuan Badminton Malaysia (BAM) tidak boleh mengambil langkah terburu-buru dalam mencari pengganti Wong Choong Hann, yang meletak jawatan sebagai Pengarah Kejurulatihan Perseorangan, baru-baru ini.

Presiden BAM, Tan Sri Mohamad Norza Zakaria mengakui tidak mudah mencari jurulatih yang mampu mengisi kelompongan ditinggalkan Choong Hann yang menamatkan tempoh perkhidmatan hampir lima tahun sejak November 2018 bersama badan memayungi badminton negara itu.

Katanya, kebanyakan jurulatih terutamanya dari luar juga pastinya sedang memberi komitmen jitu membantu negara masing-masing menghadapi Sukan Olimpik 2024 di Paris, Perancis, dengan kempen kelayakan sedang rancak berlangsung hingga April tahun depan.

“Tentu sekali kita sedang cari jalan sesuai ganti Choong Hann. Bukan senang kerana beliau telah bersama kita sejak lima tahun lepas, sudah sebati dan menjadi satu daripada penggerak serta aset pasukan badminton kita.

“Oleh itu, kita harus kenal pasti jurulatih sesuai, namun ia bukan jalan mudah …. Sama ada menerusi penyesuaian struktur masa ini (jurulatih) atau ambil orang baharu, perkara itu masih dalam perbincangan, tak boleh terburu-buru mahupun tangkap muat,” katanya selepas mesyuarat pemilihan atlet dan pegawai ke Sukan Asia 2022, di sini.

Mengenai pengganti Michelle Chai yang meletak jawatan sebagai Ketua Pegawai Eksekutif Akademi Badminton Malaysia (ABM), Mohamad Norza berkata, BAM masih melakukan proses pencarian bagi memastikan individu itu benar-benar layak mengepalai ABM.

“Kita juga melantik ejen headhunter untuk lihat dari seluruh pelusuk dunia individu yang boleh mengendalikan akademi sukan, lebih-lebih lagi sesuai dengan badminton,” katanya.

Bulan lepas, Michelle secara sukarela menyerah serta menghantar notis peletakan jawatannya selaku Ketua Pegawai Eksekutif ABM susulan prestasi hambar skuad wanita negara yang tersingkir daripada saingan Sukan SEA 2023 di Phnom Penh, Kemboja.

Michelle pada sidang media berkata, kekalahan mengejut 0-3 di tangan skuad wanita Filipina pada aksi suku akhir di Dewan Badminton, Stadium Nasional Morodok Techo itu tidak boleh diterima dan memerlukan jalan penyelesaian barisan pengurusan serta kejurulatihan ABM. – BERNAMA


Institusi KPJ Healthcare dapat status universiti penuh

Surat pengiktirafan KPJU itu diserahkan Menteri Pendidikan Tinggi, Datuk Seri Mohamed Khaled Nordin kepada Pengerusi KPJU, Datuk Syed Mohamed Syed Ibrahim pada satu majlis di Kementerian Pendidikan Tinggi (KPT) di sini hari ini.

Mohamed Khaled yang ditemui selepas penyerahan surat itu berkata, penarafan berkenaan akan memberikan nilai tambah kepada KPJU, seterusnya dapat menyumbang kepada sektor pendidikan tinggi negara.

“Dengan penarafan ini, diharap KPJU akan dapat membangunkan perkhidmatan penjagaan kesihatan lebih baik, pada masa sama menjadi satu jenama yang diyakini,” katanya.

Mohamed Khaled berkata, proses penaiktarafan sesebuah institusi pendidikan kepada universiti penuh bukan proses mudah dan KPT menggunakan pendekatan tegas dalam meluluskan sebarang permohonan berkaitan.

“KPT memang tegas dan tidak akan meluluskan sebarang permohonan penaiktarafan mana-mana institusi tanpa melihat kepada beberapa perkara antaranya prestasi lepas, prestasi semasa dan potensi dengan pelan strategik yang jelas,” katanya.

Ditubuhkan pada 1991, institusi itu yang juga anak syarikat KPJ Healthcare Bhd dahulunya dikenali sebagai Kolej Kejururawatan dan Sains Kesihatan Antarabangsa PNC telah mendapat status kolej universiti KPJUC pada 2011 sebelum mendapat penarafan sebagai universiti penuh KPJU pada 6 Jun 2023.

Naib Canselor KPJU, Prof Emeritus Datuk Dr Lokman Saim berkata, penarafan itu memberikan dimensi baharu kepada KPJU untuk meningkatkan kecemerlangan akademik dan mempelopori bidang penyelidikan dalam sektor penjagaan kesihatan.

“Ikon dalam program yang ditawarkan KPJU adalah latihan dalam bidang perubatan dan ini unik kerana kami merupakan satu-satunya universiti di Malaysia yang mendapat pengiktirafan dan akreditasi daripada Agensi Kelayakan Malaysia (MQA) dan Majlis Perubatan Malaysia untuk melatih doktor menjadi pakar perubatan,” katanya.

Beliau berkata, antara kriteria yang ditetapkan untuk mencapai status universiti penuh adalah program tawaran universiti perlu diiktiraf badan profesional seperti MQA, aspek kualiti pensyarah iaitu 70 peratus daripadanya perlu mempunyai Ijazah Doktor Falsafah dan menepati aspek kebolehpasaran graduan. – BERNAMA


Mesyuarat khas berhubung import beras putih India, minggu depan – PPBMM

KUALA LUMPUR: Satu mesyuarat khas dijangka diadakan bersama semua pemegang taruh termasuk industri berkaitan beras minggu depan bagi membincangkan tawaran mengimport beras putih dari India.

Pengerusi Persatuan Pengilang Beras Melayu Malaysia (PPBMM), Mohamad Termizi Yob berkata, pihaknya turut diundang Kementerian Pertanian dan Keterjaminan Makanan (KPKM) untuk menghadiri mesyuarat itu yang diadakan di Putrajaya, kira-kira 3 petang, pada Rabu depan.

Justeru katanya, PPBMM tidak boleh memberikan sebarang kenyataan kerana perlu mengetahui semua perincian berkaitan cadangan itu terlebih dahulu.

“Saya tak boleh nak komen lagi (beri sebarang kenyataan), mereka pun baru panggil kami dan semua pihak satu Malaysia untuk mesyuarat Rabu ini.

“Jadi kami mesti tahu dulu apa intipati, komitmen, kebaikan dan mekanisme tawaran ini baru kami boleh komen,” katanya ketika dihubungi Harian Metro.

Beliau enggan memberikan kenyataan ketika diminta mengulas cadangan mengimport beras putih dari India selepas negara itu bersetuju mengeksport semula bekalan itu ke Malaysia.

Semalam, Menteri KPKM, Datuk Seri Mohamad Sabu dilaporkan berkata, kerajaan akan meneliti harga beras putih yang ditawarkan India terlebih dahulu sebelum membuat sebarang keputusan.

“Sekarang baru di peringkat persetujuan dan akan ada pula peringkat rundingan harga serta sebagainya sebelum kita ambil tindakan selanjutnya,” katanya.

Sebelum ini, Menteri Luar, Datuk Seri Zambry Abdul Kadir mengumumkan, India bersetuju meluluskan eksport 170,000 tan metrik beras putih bukan basmati ke Malaysia sebagai tanda persahabatan antara kedua-dua negara.

Keputusan itu selepas Malaysia menghantar permohonan kuota khas beras putih menggunakan pendekatan kerajaan ke kerajaan (G2G) dengan mengambil kira perkongsian strategik serta hubungan dua hala antara kedua-dua negara.

Beberapa bulan kebelakangan ini, harga beras putih import di pasaran tempatan mengalami kenaikan ketara akibat masalah bekalan beras yang dihadapi dunia kerana perubahan iklim, selain sekatan eksport dikenakan negara pengeksport utama padi termasuk India. – Harian Metro

Author

Media Variasi

View all posts

View all posts


Sembilan tahun tunggu zuriat, namun anak ‘pergi’ dahulu

SUNGAI PETANI: “Sembilan tahun saya tunggu kelahirannya, namun dia ‘pergi’ dahulu.

Demikian luahan Zarina Azmi, 34, yang merupakan ibu kepada kanak-kanak setahun tujuh bulan yang lemas bersama datuknya di sebuah kolam terbiar dekat Taman Kempas di sini pada petang Isnin.

Menurut Zarina, dia dan suami, Muhammad Yuzarith Martin Abdullah, 35, bagaimanapun reda dengan ketentuan Allah yang meminjamkan anak tunggal kesayangan, Muhammad Ziyaad Mikhail seketika biarpun telah sembilan tahun menanti kelahiran cahaya mata.

Dalam kejadian itu, Zarina turut kehilangan bapa tersayang, Azmi Abdullah, 77, yang ditemukan terapung dalam sebuah kolam bersama Muhammad Ziyaad selepas kedua-kedua beredar dari kedai makan di mana tempatnya bekerja dengan menaiki motosikal untuk keluar bersama.

“Sepanjang hari (Isnin), Muhammad Ziyaad asyik peluk saja, seolah-olah tak puas bermanja sebelum datuknya datang ambil kira-kira jam 5 petang.

“Namun, tak lama kemudian saya dikejutkan dengan berita yang ayah dan anak ditemukan lemas di kolam berhampiran,” jelasnya sebak ketika ditemui di Jabatan Forensik Hospital Sultan Abdul Halim di sini pada Selasa.

Kejadian disedari apabila kedua-dua beranak itu tidak pulang ke rumah sehingga jam 7 petang, menyebabkan mereka keluar mencari di sekitar kawasan berkenaan.

Bagaimanapun, luluh hatinya apabila menemukan jasad datuk dan cucu itu lemas dan terapung dalam kolam tersebut.

Sementara itu, adik kepada Azmi, Yusof Abdullah, 61, berkata, kali terakhir dia bertemu arwah abangnya bulan lalu dan terkejut apabila menerima panggilan berhubung kejadian.

“Arwah dah lama pencen sebagai tukang kebun sekolah dan sejak itu dia banyak menghabiskan masa di rumah selain bermain dengan cucu dan menjadi rutin membawa cucunya itu meronda waktu petang dengan menaiki motosikal,” katanya.

Dakwa Yusof, dia difahamkan bahawa kejadian kemungkinan berlaku apabila kanak-kanak itu turun dari motosikal dan berlari ke arah kolam sebelum terjatuh.
Dakwanya, kemungkinan Azmi yang ternampak cucunya jatuh terus berlari ke arah kolam dan cuba menyelamatkan, namun turut lemas.

“Kalau tengok keadaan kolam itu, airnya tak dalam mana pun tapi mungkin disebabkan licin akibat lumut, arwah tak berdaya nak selamatkan diri.

“Apapun yang berlaku, semuanya sudah suratan takdir dan kami reda dengan apa yang berlaku,” katanya. Menurut Yusof, Azmi mempunyai lima anak serta 10 cucu dan Muhammad Ziyaad Mikhail serta ibu bapanya tinggal bersama.

Jenazah kedua-dua beranak itu kemudian dibawa pulang ke rumah mereka di Kampung Permatang Berangan, Pinang Tunggal selepas selesai urusan bedah siasat untuk proses pengebumian.

Sinar Harian sebelum ini melaporkan, seorang datuk berusia 78 tahun dan cucu lelakinya berusia setahun tujuh bulan ditemui lemas di kolam berhampiran sebuah restoran di Taman Kempas, di sini pada Isnin. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Insiden latihan menembak: Jurulatih cedera dalam keadaan stabil

SEREMBAN: Seorang jurulatih Tentera Udara Diraja Malaysia (TUDM) yang terbabit dalam insiden kemalangan ketika menjalani latihan menembak senjata dan bom lempar di Tapak Latihan Grenade Asas, lapang sasar Kem Syed Sirajuddin, Gemas semalam dilaporkan stabil.

TUDM dalam kenyataan hari ini memaklumkan jurulatih di Institut Pengajian Pentadbiran dan Pengurusan (INSTAR), Pangkalan Udara Sendayan, Koperal Udara Khairuzaman Lokman, 35, itu kini sedang menerima rawatan di Hospital Segamat, Johor dan berada dalam pemantauan rapi.

Terdahulu, dalam kejadian 12.10 tengah hari itu, dua anggota turut maut iaitu penuntut INSTAR Laskar Udara I Mohd Iqmal Masdi, 22, yang disahkan meninggal dunia di tempat kejadian manakala jurulatih Koperal Udara Syuib Bidin, 33, meninggal dunia pada 5.45 petang ketika menerima rawatan akibat kecederaan parah di Hospital Segamat.

Kenyataan itu menyebut waris anggota yang terlibat telah dimaklumkan dan TUDM akan memastikan semua urusan kebajikan keluarga mangsa yang terlibat diutamakan serta urusan pengebumian disempurnakan dengan sebaik-baiknya.

“Panglima Tentera Udara, Jen Tan Sri Datuk Sri Mohd Asghar Khan Goriman Khan serta pucuk pimpinan tertinggi menzahirkan rasa dukacita atas kejadian berkenaan dan merakamkan salam takziah kepada waris anggota yang meninggal dunia yang merupakan kehilangan besar kepada TUDM,” menurut kenyataan itu.

Semua waris anggota yang terlibat juga diharap bersabar, tabah dan reda menghadapi ujian yang berlaku, katanya.

Pihak TUDM turut meminta supaya semua pihak tidak menyebarkan sebarang spekulasi dan berita tidak sahih sehingga proses siasatan dijalankan oleh Polis Diraja Malaysia selesai, tambah kenyataan itu. – BERNAMA


Remaja perempuan maut tertimbus dalam perigi

KUANTAN: Seorang remaja perempuan maut selepas tertimbus tanah ketika berada di dalam perigi bersebelahan rumahnya di Lanchang, Temerloh yang terletak kira-kira 135 kilometer dari sini, hari ini.

Ketua Polis Daerah Temerloh, ACP Mohd Azhar Mohd Yusoff berkata, pihaknya menerima laporan berkaitan kejadian itu daripada bapa mangsa pada 3.34 petang tadi.

Beliau berkata, dalam kejadian kira-kira 11 pagi, lelaki itu telah meminta anaknya berusia 15 tahun untuk masuk ke dalam perigi sedalam 10 kali yang baru digali bagi membaiki gelung, namun secara tiba-tiba dinding perigi tersebut telah runtuh dan menimbus mangsa.

“Mangsa telah berjaya dibawa keluar daripada perigi tersebut dan dikejarkan ke Klinik Kesihatan berdekatan untuk pemeriksaan lanjut, bagaimanapun telah disahkan meninggal dunia oleh pasukan perubatan,” katanya dalam kenyataan malam ini.

Mohd Azhar berkata, mayat remaja itu kemudiannya dihantar ke Hospital Sultan Haji Ahmad Shah, Temerloh, untuk proses bedah siasat bagi menentukan punca kematian.

“Siasatan terperinci akan dijalankan dan keterangan saksi yang berkaitan akan diambil bagi melengkapkan siasatan,” katanya dan menambah kes disiasat mengikut Seksyen 31 (1)(a) Akta Kanak-Kanak 2001.

Dalam pada itu, beliau menasihatkan masyarakat supaya sentiasa peka dan lebih prihatin terhadap keselamatan anak-anak mereka serta menjauhi kawasan berisiko dalam keadaan cuaca yang tidak menentu kini.

“Sebarang kemalangan yang disebabkan kecuaian ibu bapa, tindakan boleh diambil mengikut Akta Kanak-Kanak 2001,” katanya. – BERNAMA


Jemaah masjid meninggal dunia ketika tahiyat akhir

TEMERLOH: Satu rakaman kamera litar tertutup (CCTV) tular memaparkan seorang jemaah lelaki meninggal dunia ketika menunaikan solat Asar di sebuah masjid di daerah ini pada Sabtu.

Rakaman CCTV berdurasi tiga minit empat saat menunjukkan tarikh kejadian berlaku pada 19 Ogos lalu yang dimuat naik seorang individu menggunakan nama Muhammed Lotfi bin Osman di aplikasi TikTok pada Selasa.

Dalam kejadian kira-kira jam 4.51 petang itu, lelaki tersebut dilihat seakan-akan terkaku ketika berada dalam keadaan duduk tahiyat akhir.

Beberapa jemaah lain cuba membantu, namun lelaki itu kemudiannya rebah dan difahamkan meninggal dunia di lokasi kejadian.

Dalam pada itu, perkongsian video tersebut mendapat pelbagai reaksi warganet dan membanjirinya dengan ucapan takziah atas pemergian individu tersebut.

Bagaimanapun, ada juga warganet meluahkan rasa terkilan atas sikap beberapa jemaah yang didakwa lambat memberikan pertolongan kepada lelaki berkenaan.

“Itulah sikap kita zaman sekarang… tak ambil peduli apa yang jadi di sebelah kita walau sebaris saf,” ujar ZamHuda.

Pahlawan berkata, “Kenapa selepas selesai solat jemaah di sebelah tak datang tengok, mungkin boleh beri bantuan awal dan diselamatkan. Semoga arwah ditempatkan dalam kalangan orang beriman.”

Sementara itu, seorang individu dikenali sebagai Mat Apit 07 di ruangan komen memberitahu bahawa lelaki itu adalah abang sepupunya.

“Al-Fatihah untuk abang sepupu saya, Rahman namanya, dekat Temerloh, Pahang,” ujar individu terbabit. – Sinar Harian

Author

Media Variasi

View all posts

View all posts


Taman Rekreasi Gunung Lang, Ipoh tersenarai di Google Maps

CYBERJAYA: Taman Rekreasi Gunung Lang, Ipoh tersenarai antara lima taman popular dalam kalangan pengunjung di Malaysia mahupun luar negara.

Perkara itu disahkan oleh Datuk Bandar Ipoh, Datuk Rumaizi Baharin yang memaklumkan tempat menarik di Malaysia itu dipilih berdasarkan data Google Maps dari 20 Februari tahun lalu hingga 21 Mac lalu.

“Lima taman popular yang direkodkan di Malaysia iaitu Taman KLCC, 99 Wonderland Park, Taman Saujana Hijau Putrajaya, Anjung Floria dan Taman Rekreasi Gunung Lang.
“Kita dapat lihat Taman Rekreasi Gunung Lang turut direkodkan dalam carian kategori taman popular,” katanya seperti dilapor Astro Awani.

Beliau berkata demikian kepada pemberita ketika mempengerusikan Mesyuarat Penuh Majlis Bulan Julai, di Dewan Mesyuarat Majlis Bandaraya Ipoh (MBI), di sini, pada Isnin.

Tambah Rumaizi, data direkodkan Google turut mendapati ramai pengembara luar dari Singapura, Australia dan Indonesia berkunjung ke tempat menarik di Malaysia pada suku pertama tahun ini.

“Antara tempat menarik paling digemari pengunjung dari negara berkenaan adalah Pantai Pengkalan Balak, Melaka, iaitu sebuah pantai tempatan yang popular mudah berkunjung.

“KLCC Park di Kuala Lumpur menjadi pilihan pengunjung terbabit, selain Muzium Negara bagi mengetahui tentang sejarah dan budaya,” maklumnya.

Selain daripada taman popular, data Google turut menyenaraikan lima pantai awam popular iaitu Pantai Pengalan Balak, Melaka D’Aur Beach Resort, Pantai Tanjung Biru, Pantai Batu Hitam Kuantan dan Pantai Batu Layar, Kota Tinggi.

Menurut Rumaizi, bagi lima muzium popular pula merangkumi Muzium Negara, Pinang Peranakan Mansion, Muzium dan Galeri Seni Bank Negara, Muzium Kebudayaan Borneo dan Muzium Wonderfood.

Author

Diyana Rahip

View all posts

View all posts


Peruncit diingatkan jangan sorok, letak syarat beli gula

KUANTAN: Peruncit diingatkan supaya tidak menyorok gula dan meletakkan syarat kepada pembeli kerana tindakan tegas boleh dikenakan terhadap mereka.

Timbalan Menteri Perdagangan Dalam Negeri dan Kos Sara Hidup, Fuziah Salleh berkata, setakat ini pihaknya menerima aduan mengenai kegiatan tersebut di Kedah dan Perak.

“Apa sahaja aduan yang diterima kita siasat, sebab ini salah dan saya ingin ingatkan kepada semua peruncit jangan buat, sekiranya didapati bersalah kita boleh ambil tindakan tegas kerana gula barang kawalan,” katanya.

Beliau ditemui selepas Majlis Penyerahan Bantuan Rahmah berupa wang tunai dan Bakul Rahmah sumbangan Wakalah Zakat Korporat daripada Suruhanjaya Syarikat Malaysia (SSM) kepada 300 penerima di sini hari ini.

Media sebelum ini melaporkan sebuah premis di Alor Setar, Kedah dikenakan tindakan kerana menjual gula secara bersyarat iaitu bagi setiap pembelian dua kilogram (kg) gula pasir kasar berharga RM2.85 sebungkus, pelanggan perlu membeli satu kg gula putih premium berharga RM4.60 sebungkus.

Selain itu, media turut melaporkan Kementerian Perdagangan Dalam Negeri dan Kos Sara Hidup (KPDN) menyita 156kg gula pasir putih bertapis kasar yang dipercayai cuba disorok peniaga di Taman Kaya, Taiping, Perak.

Kedua-dua kegiatan tersebut boleh dikenakan tindakan mengikut Akta Kawalan Bekalan 1961.

Sementara itu, Fuziah memaklumkan menerusi Ops Manis yang dilaksanakan bagi menangani isu bekalan gula hingga semalam, KPDN telah melakukan 848 pemeriksaan premis di Kelantan, Pahang (597 pr), Terengganu (442 premis) dan Kedah (405 premis). – BERNAMA


Istana Selangor tarik gelaran ‘Datuk Seri’, ‘Datin Paduka Seri’ kepada Najib, Rosmah

SHAH ALAM: Sultan Selangor Sultan Sharafuddin Idris Shah menitahkan darjah kebesaran yang membawa gelaran ‘Datuk Seri’ dan ‘Datuk’ yang dikurniakan kepada bekas perdana menteri, Datuk Seri Najib Tun Razak ditarik balik dan dibatalkan berkuat kuasa hari ini.

Setiausaha Kerajaan negeri Datuk Haris Kasim dalam kenyataan berkata penarikan Keahlian Darjah Kebesaran Seri Paduka Mahkota Selangor (S.P.M.S.) Kelas Pertama yang membawa gelaran Datuk Seri pada 2004 dan Darjah Kebesaran Dato’ Paduka Mahkota Selangor (D.P.M.S.) Kelas Kedua yang membawa gelaran Datuk pada 1992, dibuat baginda setelah berunding dengan Dewan Diraja Selangor.

Beliau berkata penarikan darjah kebesaran itu adalah berasaskan kepada sabitan dan hukuman yang dijatuhkan kepada Najib dalam kes salah guna kuasa, pecah amanah dan penggubahan wang haram ke atas dana SRC International Sdn Bhd.

Pada 23 Ogos lepas, Mahkamah Persekutuan telah mengekalkan sabitan dan hukuman terhadap Najib yang telah diputuskan oleh Mahkamah Tinggi Kuala Lumpur sebelum ini.

Haris berkata Sultan Selangor turut menitahkan darjah kebesaran yang membawa gelaran ‘Datin Paduka Seri’ kepada isteri Najib, Datin Seri Rosmah Mansor ditarik balik dan dibatalkan berkuat kuasa hari ini.

Katanya Rosmah telah dikurniakan Keahlian Darjah Seri Paduka Mahkota Selangor (S.P.M.S) Kelas Pertama yang membawa gelaran Datin Paduka Seri pada 2005.

Haris berkata penarikan darjah itu dibuat susulan sabitan dan hukuman yang telah dijatuhkan kepada Rosmah atas tiga pertuduhan yang melibatkan kesalahan meminta dan menerima rasuah.

Pada 1 Sept lepas, Mahkamah Tinggi telah mensabitkan dan menjatuhkan hukuman terhadap Rosmah atas semua pertuduhan yang dihadapinya.

Dalam kenyataan yang sama, Haris berkata darjah kebesaran yang membawa gelaran Datuk kepada seorang lagi individu, Mohd Arif Ab Rahman juga ditarik balik dan dibatalkan berkuat kuasa hari ini.

Katanya Mohd Arif dikurniakan Keahlian Darjah Kebesaran Dato’- Sultan Sharafuddin Idris Shah (D.S.I.S) yang membawa gelaran Datuk pada 2005, Darjah Kebesaran Setia- Sultan Sharafuddin Idris Shah (S.I.S) Kelas Ketiga pada 2003 serta Darjah Kebesaran Ahli Mahkota Selangor (A.M.S) Kelas Keempat pada 2001.

Katanya kesemua darjah kebesaran itu diperintahkan Sultan Selangor untuk ditarik balik dan dibatalkan atas sabitan dan hukuman yang dijatuhkan kepada beliau atas tuduhan rasuah.

Pada 23 Januari 2021, Mahkamah Tinggi telah mengekalkan sabitan dan hukuman terhadap beliau yang telah diputuskan oleh Mahkamah Sesyen sebelum ini.

Haris yang juga Pendaftar Darjah Kebesaran Selangor berkata penarikan balik dan pembatalan keahlian itu selaras dengan kuasa prerogatif baginda di bawah Perkara XXXVIII dan Perkara XXXIX Undang-undang Tubuh Kerajaan Selangor, 1959 serta Statut Darjah Kebesaran yang berkaitan dan konvensi yang diamalkan di negeri itu. -BERNAMA


Polis Kedah tahan empat lelaki, rampas dadah lebih RM214,000

Ketua Polis Kedah, Datuk Wan Hassan Wan Ahmad dalam satu kenyataan media hari ini berkata, tangkapan pertama melibatkan seorang lelaki berumur 47 tahun di sebuah rumah di Kampung Balor Rambai, Mukim Bukit Tinggi di Jitra pada 3.20 petang Selasa.

“Jabatan Siasatan Jenayah Narkotik IPK (Ibu Pejabat Polis Kontinjen) Kedah telah memeriksa rumah dan menahan lelaki itu di dalam bilik pertama rumah tersebut.

“Hasil pemeriksaan di dalam bilik itu telah menjumpai satu beg kertas yang mengandungi lima bungkusan plastik berisi bahan disyaki dadah jenis Syabu anggaran berat 5,025 gram bernilai RM180,900 di atas lantai bilik pertama tersebut,” katanya.

Wan Hassan berkata, kemudian polis berjaya menahan dua lagi lelaki berusia lingkungan 30-an dalam sebuah kenderaan di tempat letak kenderaan hadapan sebuah hotel dekat sini pada 4 petang hari sama selepas hasil soal siasat terhadap suspek pertama.

“Hasil pemeriksaan fizikal tidak menjumpai apa-apa barang salah. Pihak polis tangkap kedua-kedua lelaki tersebut dan turut merampas satu rangkai yang terdapat lima batang anak kunci dari dalam kenderaan untuk tindakan lanjut,” katanya.

Beliau berkata, ketiga-tiga lelaki itu direman selama tujuh hari sehingga 24 April ini dan kes disiasat di bawah Seksyen 39B Akta Dadah Berbahaya 1952.

Dalam pada itu, Wan Hassan berkata polis menahan seorang lagi lelaki berumur 33 tahun bersama rampasan dadah seberat 2,327.31 gram bernilai RM33,388 di kawasan belakang medan makan R&R Gurun (Arah Selatan) pada 7 malam semalam.

“Hasil pemeriksaan fizikal telah menjumpai satu alat kawalan jauh kenderaan di dalam poket seluar yang dipakai suspek. Seterusnya, suspek telah menunjukkan kenderaan dinaikinya yang diletakkan di tempat letak kereta R&R Gurun (Arah Selatan).

“Hasil pemeriksaan di dalam kenderaan tersebut, telah menjumpai satu plastik warna hitam bertulis ‘black safe’ di atas kerusi penumpang hadapan yang mengandungi satu plastik lutsinar berikat getah berisi bahan disyaki dadah jenis Syabu anggaran berat 510 gram.

“…dan satu plastik warna hitam bertulis ‘black safe’ yang mengandungi empat peket plastik lutsinar berisi bahan disyaki dadah jenis heroin anggaran berat 1,817.31 gram,” katanya yang turut memaklumkan lelaki itu direman tujuh hari sehingga 25 April nanti.

Wan Hassan berkata, lelaki itu disiasat mengikut Seksyen 39B Akta Dadah Berbahaya 1952 serta turut disiasat di bawah Seksyen 186 Kanun Keseksaan, Seksyen 207 Kanun Keseksaan dan Seksyen 39 Akta Senjatapi 1960.

Beliau berkata sebelum itu, lelaki berkenaan bertindak agresif dan cuba melarikan diri dengan memandu secara melulu dan cubaan merempuh anggota serbuan selain bertindak merempuh dua kenderaan milik pasukan sehingga memandu kenderaan itu ke jalan utama Lebuhraya Utara Selatan (Arah Selatan).

Katanya, suspek bertindak sedemikian semasa pasukan polis membuat serbuan terhadapnya di kawasan tempat letak kereta Port Kambing Bakaq, susur keluar Bukit Pinang, Lebuhraya Utara-Selatan di Jitra pada 4 petang semalam. – BERNAMA


Paras air melebihi tahap bahaya di tiga negeri – JPS

KUALA LUMPUR: Tiga stesen kendalian Jabatan Pengairan dan Saliran (JPS) di Pahang, Johor dan Kelantan menunjukkan paras air melebihi tahap bahaya.

Situasi itu berdasarkan data yang dikongsi JPS melalui laman sesawang rasmi publicinfobanjir.water.gov.my setakat 10 pagi ini.

Di Pahang paras air melebihi tahap bahaya di stesen Sungai Lipis di Batu Malim, Raub, manakala di Johor melibatkan stesen di Sungai Muar di Kampung Awat, Segamat, dan di Kelantan di stesen Rantau Panjang, Pasir Mas.

Amaran dan ramalan banjir terkini serta maklumat kenaikan aras sungai serta kadar lebat hujan boleh diperolehi melalui laman sesawang rasmi berkenaan atau akaun twitter Public Infobanjir.

Sementara itu, Jabatan Meteorologi (MetMalaysia) dalam kenyataan berasingan mengeluarkan ramalan cuaca signifikan di seluruh negara selama tiga hari bermula hari ini hingga Selasa.

MetMalaysia memaklumkan ribut petir dijangka berlaku petang ini di beberapa kawasan di seluruh negara kecuali Kelantan dan Terengganu yang hanya mengalami hujan.

Pada sebelah malam, hujan dijangka berlaku di seluruh Semenanjung, Sabah (di Pantau Barat dan Kudat) dan Sarawak (kecuali Miri dan Limbang), manakala ribut petir diramal di Sabah melibatkan Pedalaman, Tawau, Sandakan dan Labuan.

Ribut petir juga diramalkan berlaku pagi esok di Labuan dan Tawau, Sabah, manakala hujan diramalkan di seluruh negara kecuali Perlis, Kedah, Perak, Kuala Lumpur, Putrajaya, Sabah (Sandakan) dan Sarawak (Kuching, Serian, Samarahan, Sri Aman, Betong, Sarikei, Sibu, Kapit, Miri dan Limbang).

Petang esok, ribut petir diramal melanda seluruh negara kecuali Kelantan, Terengganu, manakala di Pahang diramalkan hanya hujan.

Pada malam esok pula, hujan dijangka melanda seluruh negara kecuali Perlis, Kuala Lumpur, Putrajaya, Melaka, Sarawak (Sri Aman, Betong, Sarikei dan Sibu) serta Sabah (Tawau dan Kudat).

Pada Selasa, MetMalaysia menjangkakan hujan pada sebelah pagi di Labuan, Terengganu, Pulau Pinang, Kelantan, Pahang, Negeri Sembilan, Melaka dan Johor, manakala pada sebelah petang ribut petir dijangka di seluruh negara kecuali Kelantan, Terengganu, Pahang dan Sabah (Kudat).

Hujan turut diramal pada waktu malam di Semenanjung kecuali Perlis, Sarawak dan beberapa kawasan di Sabah (Pedalaman, Pantai Barat, Sandakan, Kudat) dan Labuan. – BERNAMA


Najib tidak pernah keluarkan tunai meski berbilion masuk akaun banknya – Saksi

KUALA LUMPUR: Mahkamah Tinggi di sini diberitahu Datuk Seri Najib Tun Razak tidak pernah membuat pengeluaran tunai daripada akaun bank peribadinya meskipun berbilion ringgit telah didepositkan ke akaunnya.

Pengurus AmBank (M) Berhad cawangan Jalan Raja Chulan, R. Uma Devi, 43, yang mengesahkannya berdasarkan penyata bank berkata bekas perdana menteri itu juga tidak mengeluarkan sebarang cek atas namanya.

Saksi pendakwaan ke-37 itu berkata demikian semasa pemeriksaan balas oleh peguam Tan Sri Muhammad Shafee Abdullah pada perbicaraan kes rasuah dan pengubahan wang haram yang dihadapi Najib melibatkan RM2.3 bilion milik 1Malaysia Development Berhad (1MDB).

Sebelum ini, Uma Devi memberitahu mahkamah bahawa Najib telah mengeluarkan cek berjumlah RM2,494,000 kepada pelbagai pihak iaitu Semarak Konsortium Satu Sdn Bhd (RM494,900), Yayasan Rahah (RM1 juta), ORB Solutions Sdn Bhd (RM450,000), Mashi Publication Sdn Bhd (RM30,000) dan Transformasi Kreatif (RM520,000).

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan hakim Datuk Collin Lawrence Sequerah bersambung esok. – BERNAMA


MPI rancang perkenal ‘Master Class’, dikendali nama besar bidang kewartawanan

KUALA LUMPUR: Malaysian Press Institute (MPI) merancang memperkenalkan program master class yang akan dikendalikan nama-nama besar dalam bidang kewartawanan, perhubungan awam dan komunikasi korporat.

Pengerusi MPI Datuk Dr Chamil Wariya berkata antara tokoh yang bakal ditampilkan untuk program berkenaan ialah Tan Sri Johan Jaaffar (bual bicara televisyen), Datuk A.Kadir Jasin (penulisan kolum), Dr T. Selva (pengurusan krisis), Datuk Yong Soo Heong (penulisan bisnes), Premesh Chandran (pengurusan media) dan Dr Prebagaran Jayaraman (pengucapan awam).

Berucap pada majlis graduasi program Train-the-Trainer (TTT) MPI hari ini, beliau berkata tokoh-tokoh wartawan antarabangsa turut akan diundang bagi menganjurkan master class MPI.

Sebagai sebuah pusat latihan kewartawanan terulung di negara ini, Chamil berkata MPI sentiasa berusaha memperkasa program latihannya yang berbentuk jangka pendek.

“Antara program besar yang pernah kita adakan adalah International Journalism Fellowship selama tujuh tahun menggunakan geran kerajaan bernilai RM5 juta, Zamalah Wartawan 1Malaysia dan beberapa yang lain.

“MPI juga pernah bekerjasama dengan Universiti Utara Malaysia mengadakan kelas pada peringkat Sarjana Sains Komunikasi Pengurusan untuk para wartawan kanan,” katanya.

Selain memperkasa program latihan MPI dengan membantu penceramah tetapnya diiktiraf sebagai Certified/Accredited Trainer HRD Corp, beliau berkata MPI juga membeli sebuah unit pejabat di Radius Business Park, Cyberjaya untuk dijadikan satu lagi pusat latihan yang kini berada pada peringkat akhir ubah suai dan dapat digunakan mulai pertengahan September ini.

Katanya dengan dua pusat latihan itu, membolehkan MPI merancakkan kursus berkaitan kewartawanan, pengurusan media, perhubungan awam serta komunikasi korporat.

Chamil berkata mulai tahun depan, unit latihan MPI turut diwajibkan menganjurkan sekurang-kurangnya 24 program latihan yang diharapkan boleh menjana pendapatan atau perolehan RM360,000 kepada badan berkenaan.

“Sasaran saya adalah akhirnya nanti, MPI berupaya mengadakan program latihan mingguan dengan memanfaatkan sepenuhnya infrastruktur latihan yang kita sediakan.

“Hasrat saya adalah untuk menjadikan MPI sebagai penyedia latihan yang setanding dengan kursus-kursus yang disediakan oleh Institut Pengurusan Malaysia (MIM) dalam bidang kewartawanan,” katanya.

Beliau berkata MPI juga terbuka untuk mengadakan kerjasama dengan pihak lain yang berminat untuk menganjurkan program latihan berkaitan kewartawanan, media, perhubungan awam dan komunikasi korporat. – BERNAMA


PM buat laporan polis akaun Telegram, Signal digodam – Pejabat Perdana Menteri

KUALA LUMPUR: Perdana Menteri Datuk Seri Ismail Sabri Yaakob telah membuat laporan kepada Suruhanjaya Komunikasi dan Multimedia Malaysia (SKMM) dan Polis Diraja Malaysia (PDRM) susulan akaun peribadi Telegram dan Signal miliknya digodam pihak tidak bertanggungjawab.

Pejabat Perdana Menteri, dalam kenyataan hari ini, memaklumkan akaun itu dipercayai digunakan bagi aktiviti jenayah penipuan dan meminta individu yang menerima mesej daripada akaun tersebut untuk mengabaikannya serta membuat laporan kepada pihak berkuasa.

“Individu yang menerima mesej daripada akaun ini diminta mengabaikannya kerana ia adalah mesej palsu daripada individu yang menyamar sebagai Perdana Menteri.

“Individu yang telah menjadi mangsa penipuan kewangan dan lain-lain, hendaklah melaporkannya segera kepada PDRM dan SKMM bagi membantu siasatan,” menurut kenyataan itu. – BERNAMA


Mbappe tidak akan sambung kontrak dengan PSG

LONDON: Bintang Paris St Germain (PSG) Kylian Mbappe memberitahu kelab itu bahawa beliau tidak akan menyambung kontrak selama setahun selepas 2024 menurut laporan.

Situasi itu memungkinkan pemain berusia 24 tahun berkenaan boleh dijual pada musim panas ini atau boleh meninggalkan kelab secara percuma pada penghujung musim depan, menurut Agensi Berita Jerman (dpa).

Penyerang berusia 24 tahun itu yang ditandatangani dari Monaco dengan harga £160 juta (US$200 juta) pada 2018, yuran perpindahan mencatat rekod dunia untuk seorang remaja ketika ini terus dikaitkan dengan Real Madrid.

Menurut laporan keputusan Mbappe, pemenang Piala Dunia bersama Perancis mengakibatkan hierarki PSG terkejut dengan tindakan pemain itu yang dinyatakan dalam surat rasmi selain kehilangan Lionel Messi yang mengumumkan perpindahannya ke kelab Major League Soccer Inter Miami.

Laporan di Perancis mencadangkan PSG berharap untuk melanjutkan kontrak Mbappe.

Bagaimanapun, Real Madrid kini boleh memperkuatkan barisan hadapan selepas perpindahan veteran Karim Benzema ke Al-Ittihad di Arab Saudi. – BERNAMA


Scammer kripto berselindung di sebalik syarikat insurans

KUALA LUMPUR: Skim penipuan pelaburan kripto, Zuttelo yang membabitkan kerugian lebih RM3 bilion didakwa berselindung di sebalik syarikat insurans.

Wakil Pertubuhan Kemanusiaan Masyarakat Antarabangsa Malaysia (MHO) yang juga mangsa kepada Zuttelo, Andrew Foo mendedahkan perkara itu antara punca ramai sanggup melabur.

“Mangsa menyangkakan pelaburan kripto ini sahih kerana ia menggunakan syarikat insurans kereta sejak beroperasi tahun 2020.

“Ramai pelabur menyertai skim ini ketika Perintah Kawalan Pergerakan (PKP) setelah kehilangan kerja.

“Pelaburan adalah dalam bentuk wang tunai atau mata wang kripto menerusi satu aplikasi.

“Pada awalnya pelabur menerima pulangan seperti saya terima RM70 sehari sejak 2020 dan sehingga bulan Jun tahun lalu tiba-tiba ia berubah.

“Pada Jun, mereka memaksa pelabur menambah nilai pelaburan jika tidak pelaburan akan terhenti, jadi saya telah laburkan RM160,000 sebelum tiba-tiba aplikasi berkenaan ditutup Ogos tahun lalu dan tiada pulangan sejak Jun,” katanya kepada media.

Terdahulu, Penasihat MHO, Tan Sri Musa Hassan; Setiausaha Agungnya, Datuk Hishamuddin Hashim dan mangsa skim penipuan pelaburan Zutello mengadakan kunjungan ke Ibu Pejabat Polis JSJK Bukit Aman, di sini.

Untuk rekod, MHO mengenal pasti seramai 10,000 individu dikenal pasti menjadi mangsa penipuan satu sindiket pelaburan berasaskan insuran perlindungan dengan kerugian lebih RM3 bilion.

Dalam pada itu, jelas Andrew berkata, laporan polis dibuat pada November tahun lalu namun kes itu direkod No Further Action.

“Ia kerana pelaburan dianggap perjudian bukan scam dan dalang serta ketua sindiket tidak dapat dikaitkan kerana mereka menggunakan orang tengah,” katanya.

Untuk rekod, menurut Setiausaha Polis Malaysia, Datuk Noorsiah Mohd Saaduddin, Jabatan Siasatan Jenayah Komersial (JSJK) masih menjalankan siasatan terhadap sindiket.

Kes disiasat mengikut Seksyen 420 Kanun Keseksaan dan PDRM mengingatkan orang ramai untuk sentiasa berwaspada serta melaksanakan semakan yang lebih terperinci dari sumber-sumber rasmi seperti Semak Mule, alert list Bank Negara Malaysia dan Suruhanjaya Sekuriti Malaysia sebelum membuat keputusan untuk menyertai apa jua skim pelaburan.

Author

Tun Puteh Wanti

View all posts

View all posts


Ahmad Zahid tiba di mahkamah dengar keputusan 40 pertuduhan rasuah VLN

Ahmad Zahid, 69, dilihat berjalan bersama kira-kira 100 para penyokong berpakaian serba hitam dan putih dari pintu utama Kompleks Mahkamah Sultan Salahuddin Abdul Aziz Shah ke lobi bangunan itu sekitar 8.50 pagi.

Presiden UMNO itu turut diiringi Timbalan Presidennya Datuk Seri Mohamad Hasan dan Ahli Majlis Tertinggi UMNO Datuk Seri Dr Shamsul Anuar Nasarah.

Terdahulu barisan pendakwa raya dan pasukan pembelaan Ahmad Zahid tiba di lobi bangunan itu bermula sekitar 8.15 pagi.

Hakim Mahkamah Tinggi Datuk Mohd Yazid Mustafa dijadual menyampaikan keputusan di akhir kes pendakwaan itu pada 9 pagi.

Sekiranya keputusan mahkamah memihak kepada pihak pendakwaan yang berpendapat wujud prima facie terhadap Ahmad Zahid, maka beliau akan dipanggil untuk membela diri manakala jika sebaliknya bekas timbalan perdana menteri itu akan dilepas dan dibebaskan.

Pasukan pendakwaan diwakili Timbalan Pendakwa Raya Datuk Raja Rozela Raja Toran, Datuk Wan Shaharuddin Wan Ladin, Abdul Malik Ayob, Zander Lim Wai Keong dan B. Thavani manakala Ahmad Zahid diwakili peguam Datuk Hisyam Teh Poh Teik, Datuk Ahmad Zaidi Zainal dan Hamidi Mohd Noh.

Terdahulu, kira-kira 100 pengamal media dari dalam dan luar negara mula tiba seawal 7 pagi bagi membuat liputan kes tersebut dan penyokong Ahmad Zahid dilihat berkumpul di pintu pagar utama mahkamah sekitar jam 8 pagi dengan membawa kain rentang tertera ‘Solidariti 4 AZH’. – BERNAMA


Aaron-Wooi Yik terima ‘durian runtuh’ berjumlah RM500,000

KUALA LUMPUR: Beregu lelaki nombor satu negara, Aaron Chia-Soh Wooi Yik hari ini menerima insentif berjumlah RM500,000 atas kejayaan mereka merangkul gelaran dunia sulung buat Malaysia, baru-baru ini.

Presiden Persatuan Badminton Malaysia (BAM) Tan Sri Mohamad Norza Zakaria berkata daripada jumlah itu, mereka menerima RM250,000 setiap seorang daripada badan induk berkenaan serta beberapa penaja rasmi lain.

Beliau berkata kejayaan mengharumkan nama negara di persada antarabangsa selain menamatkan penantian Malaysia melahirkan juara dunia adalah sesuatu yang perlu dihargai dan berharap lebih ramai atlet muda negara mampu mengikut jejak langkah gandingan ranking kelima dunia itu.

“Kita berada di sini untuk meraikan kejayaan Aaron dan Wooi Yik kerana pencapaian mereka benar-benar cemerlang dan mereka berhak mendapat ganjaran hari ini, saya pasti akan ada banyak lagi (insentif).

“Saya juga berbesar hati untuk mengumumkan bahawa mereka telah memperbaharui kontrak sehingga penghujung 2024 dan mereka akan terus memberikan yang terbaik demi kegemilangan negara untuk layak ke Olimpik Paris 2024,” katanya kepada pemberita di Akademi Badminton Malaysia (ABM), Bukit Kiara di sini hari ini.

Dalam pada itu, Wooi Yik berkata pemberian insentif berkenaan melonjak semangat beliau untuk memastikan slot layak ke Sukan Olimpik 2024 dapat dicapai dengan sokongan dan dorongan badan induk, penaja dan rakyat Malaysia.

Beliau berkata mereka kini sudah kembali menjalani latihan sejak Isnin lepas (5 Sept) untuk meningkatkan tahap ketahanan fizikal dan mental ketika berada dalam gelanggang sebagai persiapan menyertai kejohanan akan datang.

Sementara itu, Aaron mengucapkan terima kasih kepada semua pihak yang mempercayai kebolehan mereka dan akan terus mempamerkan corak permainan bermutu tinggi.

Pada 28 Ogos lepas, Aaron-Wooi Yik menewaskan juara dunia tiga kali, Mohammad Ahsan-Hendra Setiawan dari Indonesia 21-19, 21-14 untuk menamatkan penantian 45 tahun Malaysia meraih gelaran di kejohanan dunia yang berlangsung di Tokyo, Jepun, sekali gus menjadi wakil negara pertama memenangi pertandingan berprestij itu. – BERNAMA


Harimau Malaya capai ranking terbaik dalam tempoh 17 tahun

KUALA LUMPUR: Malaysia terus menunjukkan peningkatan apabila naik satu anak tangga di posisi ke-137 dalam kemas kini terbaharu ranking  Persekutuan Bolasepak Antarabangsa (FIFA).

Ia merupakan kedudukan terbaik Malaysia dalam tempoh 17 tahun sejak berada di posisi ke-127 pada Mei 2006.

Berdasarkan laman web www.fifa.com, peningkatan itu disumbang 9.44 mata yang diraih pasukan negara dalam dua aksi persahabatan antarabangsa Tier 1 di Terengganu bulan ini, sekali gus membolehkan skuad Harimau Malaya bimbingan Kim Pan Gon mengumpul keseluruhan 1,091.57 mata.

Dalam dua aksi persahabatan yang berlangsung di Stadium Sultan Mizan Zainal Abidin di Kuala Nerus itu, anak buah Pan Gon menewaskan Kepulauan Solomon 4-1 dan membelasah Papua New Guinea 10-0.

Kemas kini ranking turut menyaksikan Malaysia menghuni tempat ke-24 terbaik Asia dan keempat Asia Tenggara di belakang Vietnam (95), Thailand (113) dan Filipina yang menduduki tangga ke-135.

Negara jiran, Indonesia turun satu anak tangga di posisi ke-150 sementara Singapura kekal di tempat ke-158.

Juara Piala Dunia 2022, Argentina kekal sebagai pendahulu ranking dunia diikuti Perancis di tempat kedua, Brazil (ketiga), England (keempat) dan Belgium melengkapkan pasukan lima teratas.

Bagi zon Asia, lima pasukan terbaik adalah Jepun yang berada di posisi ke-20, Iran (22), Australia (27), Korea Selatan (28) dan Arab Saudi ke-53.

Persatuan Bolasepak Malaysia (FAM) mempunyai misi untuk memastikan skuad Harimau Malaya menembusi kelompok 130 terbaik dunia pada hujung tahun ini. – BERNAMA


China ambil tindakan undang-undang ke atas AS berhubung eksport cip

BEIJING: China yang mahu mempertahan kepentingannya, memfailkan saman dengan Pertubuhan Perdagangan Dunia (WTO) terhadap Amerika Syarikat (AS) berhubung langkah kawalan eksport cip, lapor Xinhua yang memetik Kementerian Perdagangan.

Sejak beberapa tahun kebelakangan ini, AS memperluaskan konsep keselamatan negara dan menyalahgunakan langkah kawalan eksport yang menghalang perdagangan lazim antarabangsa bagi cip dan produk lain, sekali gus mengancam kestabilan rantaian perindustrian dan bekalan global, kata kementerian itu dalam kenyataan pada Isnin.

Langkah AS itu merupakan amalan perlindungan perdagangan biasa kerana ia mengganggu orde ekonomi dan perdagangan antarabangsa, melanggar peraturan ekonomi dan perdagangan antarabangsa serta undang-undang asas ekonomi, dan menjejaskan minat global untuk pembangunan global secara aman, menurut kenyataan itu.

Kementerian itu menggesa AS supaya tidak mementingkan diri, membetulkan kesilapannya segera, berhenti mengganggu perdagangan produk berteknologi tinggi seperti cip, mengekalkan pertukaran ekonomi dan perdagangan antara China dan AS serta mengekalkan rantaian bekalan global untuk barangan perindustrian penting seperti barisan semikonduktor. – BERNAMA


MT UMNO mahu Parlimen dibubar dalam masa terdekat

KUALA LUMPUR: Majlis Tertinggi (MT) UMNO mahu Parlimen dibubarkan dalam masa terdekat bagi membolehkan Pilihan Raya Umum ke-15 (PRU15) diadakan tahun ini.

Setiausaha Agung UMNO, Datuk Seri Ahmad Maslan berkata, ketetapan itu adalah antara dicapai pada Mesyuarat MT UMNO malam tadi, yang diadakan selepas perjumpaan lima pemimpin tertinggi UMNO atau dikenali ‘Top 5′ petang semalam.

“Berdasarkan keputusan (MT) ini, Perdana Menteri (Datuk Seri Ismail Sabri Yaakob) akan mempersembahkan cadangan tarikh pembubaran kepada Yang di-Pertuan Agong selaras dengan perkara 40 (1) Perlembagaan Persekutuan,” katanya pada sidang media selepas mesyuarat MT UMNO di Menara Dato’ Onn di sini malam tadi.

Mesyuarat itu dipengerusikan Presiden UMNO Datuk Seri Dr Ahmad Zahid Hamidi dan dihadiri Timbalan Presiden Datuk Seri Mohamad Hasan.

Turut hadir, tiga lagi pemimpin ‘Top 5’ yang merupakan Naib Presiden UMNO iaitu Ismail Sabri, Datuk Seri Mahdzir Khalid dan Datuk Seri Mohamed Khaled Nordin.

Ahmad berkata keputusan itu berasaskan pendirian konsisten UMNO sejak dari awal untuk memulangkan mandat rakyat yang tertangguh akibat pandemik COVID-19 setelah kerajaan Pakatan Harapan tumbang.

Sehubungan itu, beliau berkata semua jentera parti di setiap peringkat diarah memuktamadkan segala persiapan dibuat sebelum ini bagi memasuki fasa pembubaran sehinggalah kepada tarikh PRU15.

“UMNO percaya hanya dengan mengembalikan hak rakyat bagi membolehkan mandat sebenar diperoleh, maka sebuah kerajaan stabil dapat dibentuk bagi memulihkan negara khususnya dalam aspek ekonomi yang berkait rapat dengan soal kesejahteraan hidup mereka, di samping beberapa usaha pembaharuan institusi ke arah mewujudkan tadbir urus lebih baik buat negara,” katanya.

Ahmad berkata MT UMNO turut menyambut baik keputusan Kabinet yang mengarahkan siasatan lanjut dan tindakan perundangan segera terhadap bekas Peguam Negara Tommy Thomas atas dakwaan salah laku.

“Mesyuarat juga menggesa agar Laporan Pasukan Petugas Khas Siasatan Ke Atas Buku Tommy Thomas bertajuk ‘My Story: Justice In the Wilderness’ untuk segera didedahkan kepada umum. Ini penting bagi memulihkan imej dan integriti institusi kehakiman serta kedaulatan undang undang negara,” katanya.

Beliau berkata UMNO juga menjunjung titah Sultan Johor Sultan Ibrahim Sultan Iskandar berhubung laporan siasatan pasukan petugas khas dalam isu kedaulatan Batu Putih untuk segera dibentangkan dan didedahkan kepada umum.

Dalam perkembangan lain, mesyuarat itu turut menerima peletakan jawatan Tan Sri Zulhasnan Rafique sebagai Pengerusi Lembaga Disiplin UMNO dan bersetuju melantik Datuk Mohd Hafarizam Harun bagi mengisi jawatan itu.

“UMNO juga memecat Datuk Zaharin Mohd Yasin daripada menjadi ahli UMNO berkuat kuasa serta-merta mengikut Fasal 10.6 dibaca bersama Fasal 5.9 kerana melanggar Etika Ahli UMNO di bawah Fasal 20.9 Perlembagaan UMNO,” katanya.

Mesyuarat MT juga mengambil maklum berkenaan pertemuan antara Ahmad Zahid dengan Presiden PAS Tan Sri Abdul Hadi Awang, baru-baru ini – BERNAMA


Jaguh Olimpik Prince Mumba sambut Merdeka bersama rakyat Malaysia

RAWANG: Prince Mumba akan mengadakan larian ambang kemerdekaan di Universiti Wilmington Metropolitan, Seri Kembangan pada 30 Ogos ini.

Jaguh Olimpik itu akan menyertai larian jarak dua kilometer bersama pelajar khususnya dari Fakulti Sains Sukan di Universiti Wilmington Metropolitan menerusi karnival sukan yang diadakan.

Dekan Fakulti Sains Sukan Universiti Wilmington Metropolitan, pelari solo negara Mej (K) Dr Suwaibah Muhammad Nasir berkata, Prince Mumba akan berkongsi ilmu dalam ceramah dan seminar yang akan diadakan.

“Perkongsian beliau bukan sekadar kepada pelajar di Sekolah Sukan Bukit Jalil, Remaja Pembela Ummah dari Global Ikhwan Sdn Bhd tetapi juga kepada golongan yang tidak mampu melanjutkan pengajian.

“Beliau akan berkongsi tips bagaimana menjadi atlet yang berkualiti dan berketrampilan.

“Sukan tiada sempadan, sukan adalah rumpun perpaduan anak bangsa dan sukan diharap mampu meletakkan imej Malaysia di mata dunia,” katanya kepada MEDIA VARIASI.

Tambahnya, universiti berkenaan juga menawarkan kursus sukan kepada lepasan Sijil Pelajaran Malaysia (SPM), Sijil Tinggi Peperiksaan Malaysia (STPM) dan lepasan diploma dari pelbagai bidang.

“Kami sangat komited dalam melahirkan
thinking atheletes dan mempunyai kebolehpasaran yang sangat tinggi,” katanya.

Untuk rekod, Prince Mumba yang lahir pada 1984 menyertai Olimpik pada tahun 2004 dan 2012.

Mumba turut menyertai tiga kali IAAF World Championships in Athletics, pada 2005, 2009 dan 2011.

Author

Tun Puteh Wanti

View all posts

View all posts


Kempen AMK berteras lima isu jaminan masa depan anak muda

KUALA LUMPUR: Angkatan Muda Keadilan (AMK) mengumumkan akan mengerakkan kempen ‘Ayuh Anak Muda’ berteraskan lima isu berkaitan masa depan anak muda.

Lima teras kempen tersebut ialah jaminan pekerjaan bermaruah, perlindungan sosial, pengangkutan awam berimpak, pengangkutan awam berimpak, akses pendidikan tinggi dan tangani dampak perubahan iklim.

Perkara tersebut diumumkan Ketua Penerangan AMK, Haziq Azfar Ishak dalam sidang media di Pejabat Ayuh Malaysia, Kuala Lumpur pada Rabu.

“Penerangan AMK mengambil perhatian penuh terhadap beberapa isu polisi dan dasar terkait kehidupan anak muda yang dibangkitkan beberapa Ketua AMK Negeri yang menyentuh perihal kos dan akses pendidikan tinggi.

” Selain itu juga kebergantungan terhadap pengangkutan awam; kadar pengangguran dan guna tenaga tidak penuh (underemployment); skim perlindungan sosial yang tidak menyeluruh; dan dampak perubahan iklim yang meruncing.

“Kebanyakan isu-isu ini menyentuh taraf kehidupan bermaruah anak muda,” kata Haziq dalam sidang media itu.

Jelasnya, kempen ‘Ayuh Anak Muda’ ini digerakkan dengan lima teras utamanya mengambil ilham daripada keresahan beberapa Ketua AMK Negeri itu terhadap masa depan anak muda.

Tambah Haziq, kempen ini akan digerakkan melalui platform Penerangan AMK dengan matlamat utama membujuk anak muda pengundi atas pagar khususnya yang mengalami kelesuan politik.

“Dengan menyediakan fokus polisi dan dasar yang berkaitan anak muda serta generasi akan datang dengan penekanan penjanaan reformasi terhadap lima isu ini, maka ia akan membawa kebahagiaan hidup buat seluruh lapisan anak muda dan generasi akan datang,” katanya lagi.

Menurutnya, kempen ‘Ayuh Anak Muda’ akan bermula pada minggu ini dengan program berbentuk forum dan beberapa siri perancangan lagi di masa akan datang.

Turut hadir bersama dalam sidang media ialah Naib Ketua AMK, Atyrah Hanim Razali; Naib Ketua AMK, Prasanth Kumar Brakasam; Setiausaha Pengelola AMK, Arshad Husni dan Naib Ketua AMK Johor, Law Yi Leong.

Author

Faridah Amiratul

View all posts

View all posts